Roglic perkukuh kedudukan pendahulu

PRIMOZ Roglic mengukuhkan kedudukan selaku pendahulu Tour de France dengan Daniel Martinez meraih kemenangan pertama peringkat perlumbaan untuk pasukan Amerika Syarikat (AS), Education First selepas mengharungi cabaran pendakian di gunung.

Juara bertahan, Egan Bernal ketinggalan 37 saat di belakang dua persaing utamanya, gandingan Slovenia, Roglic dan Tadej Pogacar selepas mengharungi peringkat perlumbaan ke-13 sejauh 191.5 kilometer (km) merentasi rantaian gunung berapi Cantal.

Martinez menerima cabaran sengit untuk memenangi peringkat perlumbaan itu selepas diekori rapat dua pelumba Bora, Maximilian Schachmann dan Lennard Kamna untuk ke garisan kemenangan padaketinggian 1,589 meter.

Bagaimanapun pelumba Colombia itu berjaya mengerah tenaganya untuk melintasi garisan penamat selaku pemenang.

“Saya berjaya bertahan dan memenangi perlumbaan ini dengan pecutan di saat akhir,” katanya.

Martinez juga pernah memenangi aksi pemanas badan Tour de France, Criterium du Dauphine bulan lalu serta peringkat perlumbaan antara Paris-Nice.

“Saya beraksi dengan baik di kesemua perlumbaan itu tetapi memenangi peringkat perlumbaan di Tour de France adalah satu tahap yang amat berbeza,” kata pelumba berusia 24 tahun itu.

Sementara itu Roglic kini selesa dengan kelebihan 44 saat mendahului Pogacar manakala Bernal jatuh di kedudukan ketiga ketinggalan 59 saat dalam perebutan jersi kuning.

“Ia hari yang cemerlang untuk Slovenia. Kami berdua berjaya mengatasi beberapa pelumba Colombia.

“Terdapat profesional yang hebat di Slovenia dalam semua jenis sukan, ini adalah negara yang sukar dan kita semua saling mendorong.

“Apapun saingan ini belum berakhir. Cabaran daripada Bernal juga belum berakhir tetapi saya tidak mahu terlalu memikirkan soal itu,” kata Roglic.“Ketika saya melihat pendakian terakhir itu, saya fikir ini akan menyakitkan’. Oleh itu, saya gembira semuanya berjalan lancar.”

Juara bertahan, Bernal, kini dilihat di bawah tekanan yang teruk dari Roglic, yang mempunyai pasukan pendakian yang kuat di sekelilingnya.

Pengarah pasukan Ineos Bernal, Benjamin Rasch, berkata pelumba berusia 23 tahun itu bertambah baik setiap hari.

“Kami akan melakukan yang lebih baik pada tahap yang sangat sukar,” kata Rasch.”Tentu saja dia ingin memenangi lawatan itu,” kata Rasch.

Pogacar, dua tahun lebih muda dari Bernal, juga memperoleh jersi putih bawah 25 tahun terbaik susulan cabaran pendakian di Puy Mary.

“Saya mendapat masa untuk semua orang kecuali Roglic di bukit terakhir dan ya kami berdua orang Slovenia tetapi kami bukan kawan sepanjang kilometer terakhir itu,” kata Pogacar.-AFP

See author's posts


Halaman rumah jadi kebun bunga

‘Rumah dalam taman’.  Itu  yang dapat digambarkan tentang minat seorang Pembantu Operasi Dewan Suarah Marudi, Dominica Do’ di mana halaman dan sekeliling rumahnya ditanam dengan ratusan jenis bunga.

Tidak terhitung berapa jenis bunga ditanamnya malah turut ditanamnya pokok herba dan juga beberapa jenis sayur-sayuran.

Dominica Do’, 55, berasal dari Long Watt dan kini menetap di Kampung Pemindahan Marudi.

Ibu kepada enam cahaya mata ini memanfaatkan halaman rumah dengan pelbagai tanaman bukan saja memberi kepuasan buat mereka yang meminatinya malah menghidangkan panorama indah serta menyejukkan pandangan.

Buat sesetengah orang, hobi berkebun juga menjadi antara terapi untuk menenangkan diri sambil bersantai bersama keluarga.

Katnya halaman rumah juga boleh menjadi ruang yang menarik jika bijak menyusun atur tanaman dan mungkin juga boleh mengwujudkan taman mini untuk menlengkapkan landskap halaman.

Domica Do’ mula aktif menanam bunga sejak zaman mudanya, kira-kira 25 tahun lalu sehingga sekarang yang mana kata Do’ halaman rumahnya mampu menjadi lokasi sesuai untuk terapi minda.

Menurutnya modal bagi menanam bunga, tanaman lain seperti sayur-syuran, tanaman herba membeli pasu, baja dan lain-lain keperluan boleh mencecah ratusan ringgit.

Katanya kerana minat menanam bunga, dia sanggup berbelanja lebih untuk membeli benih bunga dan juga bertukar-tukar benih dengan rakan-rakan yang lain.

Antara jenis bunga yang ditanamnya ialah Bougainvillea, Hibiscus, Cactus, Aglaonema, Golden Pothos,Sanseviera, Spider Plant, Wodyetia Palm, Amaryllis, Calathea, Asparagus Fern, Philodendron, Rowelia, Aralia dan banayak lagi.

Sementara pokok herba yang turut ditanam ialah Empedu Bumi, Misai Kucing, Keladis Tikus, Belalai Gajah Mahkota Dewa, Ulam Raja, Pegaga, Sirih Cina, Daun Sirih, Daun Afrika dan Moringa selain beberapa jenis sayuran-sayuran.

“ Ada juga pokok bunga yang dijual kepada rakan-rakan yang datang ke rumah dan jika ada masa saya berjual di tamu dan secara tidak langsung ia juga dapat menambah pendapatan,”katanya.

Dengan usahanya itu Do’ meminta bantuan kepada Jabatan Pertanian untuk memperkembangkan nurserinya.

Selain di halaman rumahnya, Do’ juga menaman pelbagai jenis bunga di tempat kerjanya di  Dewan Suarah Marudi sebagai penghias halaman .

ssssssJelas Do’, antara perkara asas yang perlu diamalkan adalah pokok bunga perlu disiram dan menggunakan baja yang sesuai memainkan peranan penting untuk mendapatkan tanaman yang cantik dan membesar sempurna.

See author's posts


Jaku penyangga nyawa kemayatu

BALA orang dulu suba ke mujur bulih degree enggau latih nyadi pengajar enda ibuh nganti lama, sepengudah sida abis peresa ba universiti sida. Kadang-kadang bala ke datai ari menua Sabah enggau Sarawak, enda ibuh nganti udah abis pelajar ba universiti, sida udah nerima surat ari opis pelajar menua madah sida udah dianjung ngagai siti-siti sekula menua nya.

Ambika banding, kaban penulis siku ke graduate dalam 1979 menya, endang agi apin ngambi peresa tang udah nerima surat minta iya ngajar ba sebuah sekula sekonderi di Sarawak ba ujung taun 1978.

Tang laban Universiti Sains Malaysia di Pulau Pinang mina tembu peresa bulan Mac, 1978, iya enda nyadi ngajar ba alai iya ke diberi keterubah iya menya. Kebuah pia laban mayuh alai ngajar sereta mega laban rebak bala sida disikap enggau penemu sereta latih, kelebih agi landik jaku ribai, iya nya jaku English.

Nyadi rambau nya kelia, bala graduate ke udah abis latih dalam pengawa ngajar, iya nya sida ke bulih degree tauka diploma dikena nyadi pengajar sigi diambi perintah ngajar ngagai sekula perintah sepengabis degree tauka diploma sida, lebih agi enti sida ngena scholarship tauka duit injau ari perintah.

JAKU ENGLISH BEGUNA AMAT

Taja pia, bisi mega berita ari TV enggau surat berita madah mayuh bala graduate di menua Malaysia, lebih agi di Semenanjung, ke udah bulih degree nyadi pengajar, lalu bedau bisi endur ngajar. Ka tambah tu, tebal agi bala sida nya belajar ngena duit injau ari perintah, Pinjaman Tabung Pendidikan Tinggi Negara (PTPTN) enggau duit injau bukai ari perintah tauka ari bank.

Nyadi udah bekau utai nya dipansut lalu dipejuraika bala pemerati pelajar sekula enggau pemerati politik, mayuh ga penemu udah dipansut tauka dibantai sekeda mensia pasal pekara nya.

Berindik ari tu opis menteri pelajar udah bisi mansutka sada penemu ngasuh bala sida ke udah belatih nyadi pengajar nya, ke ngembuan degree dalam sekeda subjek awakka nganjung peminta sida ngajar sekali agi. Manah ga nya,  tang iya bedau ulih nentuka alai endur ngajar ungkup tiap iku sida ke udah bisi latih dalam pengawa ngajar.

Nya alai laban diatu udah bisi kelalu mayuh orang ke bisi pelajar universiti enggau diploma, pengawa nyau majak tusah digiga. Lebuh maya taun 1979 kelia, opis perintah enggau kompeni datai ngiga orang gawa ka sida, diatu opis dua bengkah nya nyau sekut alai bala tudah ke ngiga kereja. Ngambika banding, siti pengawa tauka siti alai gawa nyau datai beratus orang ke minta.

OPIS BEGUNAKA JAKU ENGLISH

Nyadi siti penanggul kebuah alai agi kelalu mayuh nembiak ti udah bulih degree tauka diploma lalu apin bulih pengawa nya ketegal sida nadai pemandai tauka pengelandik enggau penemu baka ke dilemeranka pinta opis alai bisi pengawa puang. Ngambika banding, opis nya minta nembiak ti bisi degree dalam Information Technology tang enda tau nadai pengelandik dalam jaku English enggau Melayu tauka Mandarin.

Nya alai beduduk ari nya, bala sida ke minta pengawa nya enda kala nadai pengurang baka enda ulih ngisi siti tauka dua iti ari peminta nya. Tang utai ti balat nyadi penanggul, kelebih agi ninggang bala nembiak Bumiputera nya pengurang ba penau ngena jaku English.

Kitai sama nemu pemesai guna jaku English tu, ukai mina nyadi jaku entarabansa enggau menua tang mega jaku Internet dikena orang bekomunikasyen enggau pangan diri sedunya tu. Bisi orang ngumbai iya jaku global, jaku Internet, jaku entarabansa enggau jaku lumur dua pemadu mayuh orang ngena di dunya entudi Mandarin, taja pan mayuh orang enda nemu Mandarin nya jaku pemadu besai kerembai kena iya di dunya.

ENGGAI BELAJAR JAKU ENGLISH

Jarang  kitai enda nemu cherita pasal bala nembiak kitai Iban ti balat kurang dalam jaku English. Di Kanowit, Kapit, Julau, Betong, Sri Aman, Saratok enggau mayuh bengkah pelilih menua bukai di serata Sarawak, bala pengajar enggau kepala pengajar sereta pemesai opis pelajar ke kala enggau berandau bela madah nembiak Iban enggau bansa bukai ti belajar ba sekula sekonderi pesisir kandang menua nya, sigi sebaka ulah tauka runding, iya nya enda tentu gagit deka belajar tauka nguji bejaku ngena jaku English.

Baka di Kanowit kelia ba sebuah sekula sekonderi seberai pasar – diatu sekula nya datai jalai alun ari Jalai Nibong/Tada – dalam taun 1983 kelia, iya nya agi rambau nembiak belajar jaku English ngena syllabus MCE, tebal agi nembiak ke semadi enda tau enda, alai sida ngambi matapelajar English Language laban enti sida sida enda ulih diberi setipikit.

Tang sapa ke rugi? Ukai pengajar ti rugi tang nembiak sekula empu. Nya alai enti ninga diri sama diri ke bisi nguji ngena jaku nya seleka dua, lalu kumbai lawa, kumbai sumbung. Bepun ari penemu ke madah pangan lawa enggau sumbung nya meh anak kitai Iban lalu rugi sampai diatu, kelebih agi bala ke datai ari menua ulu tauka menua pesisir.

Lalu tu ukai penanggul Kanowit, penanggul Julau, penanggul Saratok tauka kandang menua bukai di Sarawak, tang tu sigi penanggul besai ti agi apin ulih diputarka ba semua sekula, kelebih agi sekula pesisir. Tang kitai ngarapka enggau sistem alai matapelajar baka Sains enggau Matematik ti diajar ngena jaku English ba menua Sarawak tu, semua nembiak kitai bansa bisi udah ngubah mimit runding lalu lebih positif deka nerima lalu nguji ngena jaku English besari-sari.

ENDA NGEMERANKA JAKU ENGLISH

Aku enda ngutuk bala nembiak tauka pengajar, kelebih agi nembiak enggau pengajar bansa kitai ti tinggal laban bansa orang dalam penemu ngena bejaku English. Tu bepun ari sistem sekula ti kurang ngemeranka penemu ngena jaku English lalu ngemunka nembiak sekula di Sarawak – enggau di menua bukai dalam Malaysia – lalu kurang bepenemu tauka peneleba ngena jaku ribai nya.

Nyadi pengurang ba jaku nya sigi udah nyadi pengempang enggau penagang sida jampat bulih pengawa, tauka pemaju dalam pengawa. Kebuah pia, menua kitai agi balat bendar begunaka orang ti bepenemu dalam jaku nya ukai mina dikena nembuka pengawa sida tang iya ti besai agi guna nya kena ngepunka pengawa sida.

Ngambika banding, dalam dunya IT, enti kurang dalam jaku English, nuan deka tinggal singkang dalam era global. Nyadi reti iya nuan tusah deka ngepunka pengawa enti nuan bisi pengurang ba jaku nya, tauka pemandai IT.

KUS JAKU ENGLISH

Nya alai bepun ari penanggul tu menua Malaysia, ngena Opis Menteri Pengerembai Penemu Mensia udah bisi ngatur Kus Jaku English kena ngulihka Setipikit Jaku English (English Language Certificate) ti dipansutka opis menteri nya berengkah ari taun 2002 suba. Tang di menua Sarawak berengkah ari taun 2003 kus ke bak tu semina bisi disedika ba sekeda kolej di Kuching, Sibu enggau Miri aja.

Siti ari kolej ti bisi nyediaka kus enam bulan nya, baruh Skim Latihan Graduat (SLG) nya Akademi ITC, King’s Centre, Jalai Tun Jugah. Dalam taun 2003 suba, AITC bisi ngatur dua iti kelas SLG nya ti ngambi bisi 40 iku graduate enggau nyereta kus nya. Taja pia, mina bisi 30 iku sida ti ngabiska kus enam bulan nya, laban ba tengan kus nya, sekeda ari sida nya bisi bulih kereja.

Nyadi dudi tu tadi, iya nya dalam taun 2005 raban kedua SLG datai nyereta kus enam bulan baru ba AITC di King’s Centre, ditu. Sekali tu bisi 36 iku sida nya ke dibagi ngagai dua raban, lalu diajar ulih dua iku pengajar ti udah teleba ngajar jaku English. Seduai tu meh mega ngajar raban ke nyereta kus baka nya ba  taun 2003 suba.

JAKU ENGLISH ULIH MANTU

Bala nembiak ti ngambi kus nya tebal agi udah bulih degree ba universiti menua kitai ditu empu, lalu bisi pengurang dalam jaku orang putih nya. Bala sida nya datai ari institusi pelajar tinggi menua kitai tu baka Unimas, Unitar, UPM, USM, UM, UiTM, Swinburne, Chermai Jaya College enggau sekeda kolej enggau universiti bukai menua kitai ditu. Abis kurang utai ulih tudah nya Diploma tang kurang dalam jaku ribai.

Nya alai sida kenanas deka ngambi kus enam bulan nya lalu ngichaka diri bisi nambah penemu mimit dalam jaku global enggau jaku Internet nya.

Chukup sinu ninga bala graduate ari pupu raban bansa ke kapa-kapa nyagam tunga enggau reti jaku English ke mudah. Mayuh sida nya enda nemu ngena ayat pandak ngena jaku ribai nya. Tang kus enam bulan nya bisi ga mantu mimit. Siku ari indu Iban ke ngambi kus nya diatu gawa ba Putrajaya din. Gaga amat iya, selalu email ngagai pensarah iya suba. Bisi endar asil belajar jaku ribai.

Siti agi lalau, anang enda pratis bejaku lalu bulih penemu ari mayuh macha bup. Anang tekenyit ninga siku indu kitai Iban  ke ngajar English Language ngagai nembiak Pom Dua ba siti sekula ulu, baru belabuh macha bup ari Enid Blyton. Enid Blyton udah abis bacha bala nembiak taun 1966 ba sekula primari kelia. Anang ka Enid Blyton, apin nembu pelajar Sarawak Junior bala kaban penulis bisi udah ngabiska semua bup bacha tulis William Shakepear (simplified versions) baka sida Julius Caesar, Macbeth, Midsummer’s Night Dream, King Lear,  Tempest, Romeo and Juliet, Much Ado About Nothing enggau mayuh agi. Nya alai pengujung iya bala raban ke dulu, taja pan sekula ba menua ulu sigi enda rarat baka tekuyung lebuh betangkup enggau orang ba nengeri. Siti senjata ti bisa nya penemu bejaku ngena jaku ribai.

Nya alai nadai kebuah bala nembiak kitai Iban diatu tau rarat ba nengeri tu enti bisi senyata ke bakanya. Aku ngarapka utai tulis aku tu tau nyadika peransang nembiak kemaya hari tu ngichaka sida anang enda naka ulih ngansak diri belajar sereta bejaku ngena jaku ribai dikena ngangkatka diri sereta enda rarat diau di nengeri, ba pengawa enggau ba pengidup rama.

See author's posts


SUFC mulakan latihan Jumaat ini

SKUAD Sarawak United FC (SUFC) dijangka akan menyambung semula latihan mereka pada 18 Jun ini.

Menurut sumber SUFC ketika dihubungi pemberita berkata semua pengurusan termasuk jurulatih dan pemain telah diarahkan untuk turun pada sesi latihan yang bermula pada Jumaat ini.

“Ia adalah sebagai persiapan menghadapi pasukan Selangor FC 2 yang dijadualkan berlangsung pada 30 Jun ini di Stadium Majlis Perbandaran Selayang.

“Aksi Liga Premier ini adalah merupakan perlawanan yang tertunda sebelum ini ekoran cuaca buruk pada 7 April lalu,” katanya.

Sumber tersebut berkata SUFC mempunyai persiapan latihan mereka selama 11 hari sebelum pertembungan dengan pasukan Selangor 2.

“Latihan sepatutnya bermula pada 15 Jun lalu, namun atas faktor dan keadaan semasa dengan pelaksanaan PKP buat masa ini membuatkan jadual latihan ditunda kepada 18 Jun ini,” tambahnya.

Dalam pada itu, Penolong Pengurus SUFC, Abang Suhordie Abang Zaini mengakui mereka kesuntukan masa untuk membentuk semula kombinasi para pemain.

Ia berikutan tempoh rehat sebulan selepas tamat perlawanan menentang Kelantan United FC pada 7 Mei lalu.

Ditambah pula rehat dua minggu berikutan pelaksanaan Perintah Kawalan Pergerakan (PKP) 3.0.

“Setelah sebulan kita tidak berlatih di padang, memang ada memberi sedikit kesan untuk membentuk kombinasi para pemain.

“Namun, ia tidak boleh dijadikan alasan bagi kami terutama mengekal momentum pasukan,” ujarnya.

Beliau turut berharap apabila pasukan kembali turun menjalani latihan, prestasi dan kecergasan pemain dapat dipulihkan sepenuhnya selepas ini.

Terdahulu, baru-baru ini Ketua Pegawai Eksekutif (CEO) Liga Bola Sepak Malaysia (MFL), Datuk Ab Ghani Hassan telah mengumumkan kalendar Liga Malaysia (Liga-M) bakal kembali bersambung Julai depan.

Kempen Liga Premier 2021 bakal bermula pada 3 Julai manakala bagi saingan Liga Super 2021 pada 24 Julai depan.

Selain itu menurut Ab Ghani, tarikh baharu perlawanan juga melibatkan dua perlawanan Liga Premier yang tertunda sebelum ini di antara Selangor FC 2 dengan Sarawak United FC ekoran cuaca buruk dan Perak FC II menentang Kelantan FC disebabkan pemain-pemain Kelantan FC diarahkan untuk kuarantin selama 10 hari oleh Kementerian Kesihatan Malaysia (KKM) akibat terdapat pemain mereka didapati positif Covid-19.

“Kedua-dua perlawanan tertunda itu akan dipinda pada tarikh baharu iaitu Perak II bertemu Kelantan FC di Stadium Perak, Ipoh pada 29 Jun 2021 manakala Selangor II menentang Sarawak United bakal berlangsung di Stadium Majlis Perbandaran Selayang pada 30 Jun 2021,” ujarnya.

Oleh ADI SAFARMAN

See author's posts


Kekerapan penerbangan domestik ditambah sempena Aidilfitri

SEPANG: Kekerapan penerbangan domestik sempena perayaan Aidilfitri ditambah termasuk laluan ke Sabah dan Sarawak, kata Menteri Pengangkutan Anthony Loke.

Beliau berkata banyak penerbangan tambahan telah diluluskan termasuk syarikat penerbangan Malaysia Airlines (MAS) yang akan menggunakan pesawat lebih besar atau wide body bagi menampung permintaan.

Menurutnya, Suruhanjaya Penerbangan Malaysia (Mavcom) telah memaklumkan kepada pihak Kementerian Pengangkutan dalam mesyuarat Jemaah Menteri semalam mengenai kelulusan pertambahan penerbangan itu.

Bercakap dalam sidang media selepas melancarkan program tenaga diperbaharu Express Rail Link Sdn Bhd (ERL) di Depoh ERL Salak Tinggi di sini hari ini, Loke berkata pelaksanaan harga tetap untuk penerbangan akan turut dilakukan.

“Dengan itu, kapasiti penerbangan akan bertambah, kapasiti tempat duduk sudah tentu bertambah dan harga purata juga dijangka menurun. Jadi, itu pendekatan yang kita guna pakai,” katanya yang akan mengumumkan kapasiti tambahan itu dalam masa terdekat. – Bernama

See author's posts


YNJ sumbang penutup mulut dan hidung

KOTA KINABALU: Yayasan Nur Jauhar
(YNJ) semalam menyumbang lebih 300,000 penutup mulut dan hidung kepada petugas
barisan depan di Sabah sebagai usaha memastikan keperluan itu mencukupi
untuk kegunaan mereka yang berkhidmat membendung penularan COVID-19 di negeri
ini.

Yang Dipertua Negeri Sabah, Tun
Juhar Mahiruddin selaku Penaung YNJ menyampaikan sumbangan
itu dengan diiringi isterinya Toh Puan Norlidah R.M Jasni yang juga
penasihat yayasan berkenaan pada satu majlis ringkas yang diadakan di Istana
Negeri, di sini.

Bekalan penutup mulut dan hidung itu
antara lain disumbangkan kepada Jabatan Kesihatan Negeri Sabah, Polis
Kontinjen Sabah, Angkatan Tentera Malaysia, Jabatan Imigresen
Sabah, Jabatan Sukarelawan Malaysia (RELA), Jabatan Penerangan Sabah
dan RTM Sabah.

Bercakap kepada pemberita selepas
itu, Pengarah Kesihatan Sabah Datuk Dr Christina Rundi berkata penutup mulut
dan hidung adalah antara peralatan perlindungan yang sememangnya diperlukan
oleh petugas barisan depan JKNS.

“Sumbangan ini akan dapat
membantu JKNS mendapat bekalan peralatan kesihatan seperti penutup mulut dan
hidung untuk kegunaan petugas barisan depan,” katanya, yang turut menerima
1,000 unit peralatan perlindungan diri (PPE) daripada YNJ.

Sementara itu, Pesuruhjaya Polis
Sabah Datuk Zaini Jass mengucapkan terima kasih di atas keprihatinan YNJ
memberi sumbangan penutup mulut dan hidung kepada anggota polis yang bertugas
sepanjang tempoh pelaksanaan Perintah Kawalan Pergerakan (PKP).

Ucapan penghargaan turut dilahirkan
oleh Panglima 5 Divisyen Mejar Jeneral Datuk Muhammad Hafizuddeain Jantan, yang
berkata sumbangan itu akan memberi suntikan semangat kepada anggotanya untuk
menjalankan tugas sepanjang PKP dengan penuh dedikasi.–
Bernama

See author's posts


KUSKOP rancang tubuh skim khas usahawan siswazah

SHAH ALAM: Kementerian Pembangunan Usahawan dan Koperasi (KUSKOP) merancang menubuhkan skim khas untuk membantu para usahawan dalam kalangan siswazah tempatan, kata Menterinya Tan Sri Noh Omar.

“(Bantuan) ini akan saya beritahu kelak tetapi memang kami sedang berbincang kerana sebagai contoh, kita sudah ada skim untuk sektor informal, justeru saya berpendapat sudah tiba masanya kita merancang mewujudkan satu skim khusus untuk usahawan dalam kalangan siswazah,” katanya.

Beliau berkata demikian kepada media pada Majlis Ramah Mesra dan Sambutan Aidilfitri bersama Menteri Pembangunan Usahawan dan Koperasi di sini, semalam.

Turut hadir Perdana Menteri Datuk Seri Ismail Sabri Yaakob.

Selain itu, KUSKOP akan terus membantu golongan usahawan menerusi pelbagai bentuk bantuan yang disediakan kerajaan terutamanya apabila aktiviti ekonomi negara kini kembali pulih.

“Insya-Allah, seandainya tidak sempat dilakukan tahun ini, kementerian akan mohon (bantuan tambahan daripada kerajaan) melalui Belanjawan untuk tahun hadapan terutamanya untuk usahawan muda dan siswazah.

“Ini adalah susulan perjumpaan saya dengan pentadbir dari Universiti Teknologi Mara (UiTM), Universiti Malaysia Kelantan dan Universiti Utara Malaysia yang menyediakan kursus-kursus keusahawanan…hubungan antara kementerian dan universiti berkenaan ini akan diperkukuhkan lagi,” katanya.

– Bernama

See author's posts


Industri sawit dijangka sumbang nilai eksport RM100 bilion

BANGI: Industri sawit dijangka menyumbangkan nilai eksport sebanyak RM100 bilion tahun ini berbanding RM73.3 bilion yang dicatatkan pada 2020, kata Menteri Perusahaan Perladangan dan Komoditi, Datuk Zuraida Kamaruddin.

Beliau berkata, prestasi harga minyak sawit yang stabil telah mendorong pendapatan eksport negara yang lebih tinggi.

“Industri sawit sebenarnya mampu menyumbang nilai eksport sehingga RM120 bilion pada tahun ini, namun kekurangan tenaga buruh akibat pembekuan pengambilan pekerja asing serta kekurangan pengeluaran sawit menyebabkan kita kekurangan lagi RM20 bilion,” katanya kepada pemberita di sini, semalam.

Beliau berkata demikian selepas merasmikan Konsortium Penyelidikan Mekanisasi dan Automasi Sawit (MARCOP) di sini.

Harga minyak sawit mentah (MSM) mencecah RM5,404 satu tan pada 3 November 2021 dan paras itu merupakan yang tertinggi pernah direkodkan.

Berdasarkan purata harga MSM bagi tahun ini untuk tempoh Januari hingga Oktober, ia melonjak 65 peratus kepada RM4,276.50 satu tan daripada RM2,583.50 satu tan yang dicatatkan semasa tempoh yang sama 2020.

Sementara itu, mengulas mengenai penubuhan MARCOP, Zuraida berkata, konsortium itu menerima peruntukan keseluruhan RM60 juta untuk penyelidikan dan pengkomersialan teknologi mekanisasi ladang.

Beliau berkata, ia menumpukan teknologi mekanisasi dan automasi dalam kerangka Revolusi Industri 4.0 (IR4.0) seperti dron, robot dan sensor untuk operasi bersepadu dan sistematik bagi menangani isu yang dihadapi sektor perladangan sawit.

“Kementerian Perusahaan Perladangan dan Komoditi menyasarkan tempoh tiga tahun iaitu sehingga 2024 untuk MARCOP mencari hala tuju serta penggunaan teknologi yang boleh mengurangkan kebergantungan kepada tenaga buruh terutama dalam penuaian kelapa sawit,” katanya.

Pengerusi Jawatankuasa Utama MARCOP, Datuk Mohamad Nageeb Abdul Wahab berkata, pengeluaran MSM sewajarnya mencatatkan 20 juta tan tahun ini namun ia dijangka mencecah 18 juta sahaja.

Beliau berkata, ini berikutan perladangan sawit mengalami kekurangan 75,000 tenaga buruh akibat pandemik Covid-19.

“Fokus utama MARCOP adalah menyelesaikan masalah operasi penuaian buah tandan segar (BTS) yang melibatkan hampir 80 peratus penggunaan tenaga buruh import.

“Kami berharap dengan automasi ini, ia juga dapat menarik minat anak tempatan untuk menceburi bidang ini sekali gus meraih pendapatan yang lebih tinggi,” katanya.- Bernama

See author's posts


Penduduk Kpg. Emperoh Jambu terima sumbangan

PADAWAN: Ahli Dewan Undangan Negeri (ADUN) Batu Kitang, Lo Khere Chiang menyerahkan sumbangan makanan kepada penduduk di Kampung (Kpg.) Emperoh Jambu susulan pelaksanaan Perintah Kawalan Pergerakan Diperketat (PKPD) di kawasan berkenaan.

Beliau berkata, ia merupakan tanggungjawab dalam menjalankan tugas lebih-lebih lagi Kampung Emperoh Jambu adalah sebuah kampung di bawah jagaan Majlis Perbandaran Padawan (MPP).

“Saya mendapati penduduk di Kampung Emperoh Jambu ini memang mematuhi Prosedur Operasi Standard (SOP) yang telah ditetapkan dan sangat berdisiplin di mana semuanya tinggal di rumah.

“Ini adalah langkah-langkah yang berkesan untuk menghentikan penyebaran wabak pademik Covid-19 ini di samping itu kita berharap agar PKPD ini ditamatkan dan hasil ujian swab akan negatif,” katanya.

Tambah beliau lagi, Pengerusi Persatuan Pergerakan Kemajuan (PPPK) Kota Padawan, Albert Lee Joo Hee juga turut memberi sumbangan sebanyak 105 bungkus beras kepada penduduk kampung tersebut.

“Seramai 411 penduduk sedang menjalani PKPD bermula 23 Februari lalu hingga ke hari ini.

“Saya menyarankan agar penduduk setempat mengamal sikap bersabar dan tabah dalam memerangi penularan wabak Covid-19,” ujarnya pada Sabtu.

Dalam pada itu, penduduk Kampung Emperoh Jambu telah memberi kerjasama sepenuhnya dan mematuhi SOP yang ditetapkan.

Oleh JEAKQLEYN YACHO

See author's posts


Petanque dapat sambutan di rumah panjang

DATU Majang menyerahkan hadiah kepada pasukan yang berjaya muncul sebagai juara pada Kejohanan Petanque Piala Datu Majang 2022 di Rumah Endawie Maga.

KEJOHANAN Petanque Piala Datu Majang 2022 selama dua hari di Rumah Endawie Maga, Jalan Bintulu-Miri di sini mendapat sambutan menggalakkan apabila menerima jumlah penyertaan yang ramai.

Datu Majang selaku Timbalan Menteri Infrastruktur dan Pembangunan Pelabuhan berkata, bilangan peserta yang ramai iaitu sebanyak 34 pasukan berentap dalam kejohanan tersebut jelas menunjukkan sukan petanque telah mendapat sambutan baik dan amat menggalakkan daripada masyarakat setempat.

Menurutnya, sukan itu tidak terhad kepada usia, kedudukan atau kaum tertentu, malahan ia melibatkan pelbagai kaum terdiri daripada kalangan penduduk kampung dan rumah panjang, kakitangan daripada pihak agensi kerajaan dan swasta.

“Memandangkan, populariti sukan petanque yang kian meningkat dan dilihat mampu menarik minat segenap lapisan masyarakat, maka saya yakin sukan ini akan menjadi platform yang baik ke arah mengeratkan jalinan silaturrahim, meningkatkan semangat perpaduan dan harmoni dalam kalangan masyarakat majmuk dan berbilang kaum di negeri ini,” katanya.

Beliau yang juga Ahli Dewan Undangan Negeri (ADUN) Samalaju berkata demikian ketika berucap merasmikan majlis penangguhan pertandingan tersebut di Rumah Endawie di Bintulu semalam.

Tambahnya, sukan petanque juga mampu membantu dari segi kesihatan fizikal dan mental di di samping bertujuan mencungkil bakat serta melahirkan pemain baharu khasnya para belia dan generasi muda sekali gus

membolehkan mereka terus maju dan berpeluang menyertai pertandingan di peringkat lebih besar pada masa hadapan.

Dalam pada itu, Majang turut menzahirkan rasa terima kasih kepada pihak Benchmark Health Management kerana telah memberi perkhidmatan saringan kesihatan secara percuma kepada penduduk kampung dan rumah panjang serta para peserta dan tetamu yang turut berkunjung ke acara itu.

“Saya percaya masyarakat di sini menyambut baik perkidmatan yang disediakan oleh pihak Benchmark Health Management.

“Ia amat membantu dan saya berharap agar pihak Benchmark Health Management dan Solution Sendirian Berhad dapat mengembangkan perkhidmatan saringan kesihatan ke kampung dan rumah panjang seperti kawasan luar bandar dan pedalaman,” ujarnya.

Oleh CAROLYNE UTIH

See author's posts


Ibu bapa perlu hapus stigma ILKBS

PEKAN: Masyarakat khususnya ibu bapa perlu membuang ‘stigma kurang enak’ terhadap Institusi Latihan Kemahiran Belia dan Sukan (ILKBS) kerana kaedah pembelajaran secara amali dan praktikal yang ditawarkan adalah memenuhi keperluan industri.

Timbalan Menteri Belia dan Sukan Datuk Seri Ti Lian Ker berkata, kebolehpasaran graduan ILKBS ialah sebanyak 95 peratus selain mereka, walaupun bermula di peringkat rendah, akhirnya akan menikmati kenaikan yang baik disebabkan kemahiran diperoleh menjadi nilai tambah mereka.

“Latihan yang diajar adalah berdasarkan kepada kehendak pemain industri dan latihan praktikal yang banyak dilakukan di sini menjadikan mereka sudah mempunyai kemahiran diperlukan walaupun baru bermula dalam bidang pekerjaan.

“Ini menjadikan ILKBS sebagai ‘hunting ground’ kepada pemain industri selain Pendidikan Teknikal dan Latihan Vokasional (TVET) yang diperoleh juga membolehkan lepasan ILKBS mencipta pekerjaan sendiri,” katanya pada sidang media selepas merasmikan ILKBS Career Fest Zon Timur 2022 di Institut Kemahiran Belia Negara (IKBN) di sini semalam.

Setakat ini, Ti memaklumkan terdapat 22 ILKBS di seluruh negara yang menawarkan 196 kursus daripada 14 bidang latihan termasuk teknologi automotif, teknologi mekanikal, teknologi maklumat, teknologi elektrikal dan hospitaliti.

Secara purata, seramai 8,000 pelatih terpilih pada setiap pengambilan dan jumlah itu membolehkan pelatih mendapat perhatian penuh daripada tenaga pengajar selain berpeluang mengendalikan peralatan diperlukan bagi meningkatkan kemahiran dan keyakinan mereka dalam bidang dipelajari.

“Ibu bapa seharusnya memberikan sokongan kepada anak yang memilih untuk ke ILKBS. Selain kemahiran, pelbagai bantuan lain diberikan seperti penginapan dan belanja,” katanya yang turut berharap lebih ramai bukan Bumiputera memilih ILKBS sebagai tempat menuntut ilmu.

Mengulas mengenai ILKBS Career Fest Zon Timur, Ti berkata terdapat lebih 1,200 jawatan kosong di 14 industri pelbagai sektor pada program itu, dengan jumlah pemain industri yang mengambil bahagian dalam penganjurannya juga bertambah setiap tahun.

“Selain memberi pendedahan mengenai prospek kerjaya, program ini juga bertujuan mewujudkan dan memperkukuhkan jalinan kerjasama strategik serta persefahaman erat dengan pemain industri bagi memastikan belia di ILKBS memperoleh latihan diperlukan,” katanya.

Pada perkembangan lain, Ti menasihatkan golongan belia untuk tidak mudah terpedaya dengan tawaran kerja di luar negara yang akhirnya menyebabkan mereka menjadi mangsa sindiket penipuan tawaran kerja yang semakin berleluasa kebelakangan ini.

Beliau percaya jumlah mereka yang menjadi mangsa adalah lebih ramai daripada jumlah yang tampil ke depan dan seharusnya setiap tawaran kerja di luar negara diperiksa dengan teliti selain mendapatkan pandangan orang terdekat khususnya ibu bapa.

“Kita perlu berhati-hati terutamanya jika kerja dan gaji yang ditawarkan adalah terlalu baik untuk dipercayai…jangan tamak dan terus terpengaruh terutamanya jika ia datang daripada pihak yang tidak diketahui,” katanya. – Bernama

See author's posts


AME Elite bentuk JV tenaga solar dengan BNET

KUALA LUMPUR: Penyedia penyelesaian hartanah perindustrian bersepadu, AME Elite Consortium Bhd dan Baozhou New Energy Technology Sdn Bhd (BNET) membentuk syarikat usaha sama (JV) untuk menawarkan penyelesaian tenaga solar sehenti kepada syarikat di Semenanjung Malaysia dan taman perindustrian i-Park kumpulan itu.

AME Elite akan memegang kepentingan sebanyak 51 peratus dalam syarikat JV itu melalui anak syarikatnya, Symphony Square Sdn Bhd, manakala BNET akan memegang baki sebanyak 49 peratus.

AME Elite berkata, syarikat itu akan menyumbang pengalamannya dalam penyelesaian hartanah perindustrian bersepadu dalam JV itu manakala BNET akan menyediakan kepakaran teknikal dalam tenaga solar, termasuk panel solar dan sistem pengesanan solar.

“Aktiviti utama JV termasuklah pemasangan dan penyambungan panel solar kepada grid pemeteran tenaga bersih (NEM), pengagihan panel solar dan sistem pengesanan solar, serta kejuruteraan, perolehan, pembinaan dan pengoperasian (EPCC) projek fotovoltaik solar yang disambungkan kepada grid untuk bangunan komersial dan perindustrian,” katanya dalam kenyataan semalam.

Katanya, JV akan menyasarkan projek baharu dalam pembangunan, pelaburan, pengurusan, operasi dan penyelenggaraan sistem tenaga solar.

Dalam jangka panjang, katanya, JV akan turut menyasarkan projek ladang solar terapung dan berskala besar, serta projek EPCC dalam sektor tenaga boleh baharu.

Pengarah Urusan Kumpulan, Kelvin Lee Chai berkata, JV akan membolehkan syarikat menambah nilai kepada kilang dan bangunan industri di i-Park serta pelanggan luar lain di Semenanjung Malaysia.

“Ia akan turut mengembangkan keupayaan dan daya saing bahagian pembinaan dan kejuruteraan kami,” katanya.

Lee berkata, selain menyokong inisiatif tenaga hijau, penggunaan tenaga solar akan turut membantu syarikat mengurangkan bil elektrik dan mengoptimumkan kecekapan tenaga. – Bernama

See author's posts


Penghantaran terus kargo antarabangsa ke Labuan

LABUAN: Dewan Perniagaan Melayu Malaysia (DPMM) Labuan kini dalam proses perbincangan dengan pemimpin pusatnya untuk merayu agar Kementerian Pengangkutan membenarkan penghantaran kargo antarabangsa secara terus ke pulau bebas cukai itu tanpa perlu singgah di pelabuhan perantara bagi tujuan pemunggahan.

Presidennya, Datuk Suhaili Abdul Rahman berkata, langkah itu tidak hanya memberi manfaat kepada pengeksport dan pengimport tempatan serta asing tetapi turut membantu menghidupkan semula kejayaan lampau Labuan sebagai syurga beli-belah bagi barangan berjenama yang berharga rendah.

Malah, katanya, ini juga dapat menarik pelabur untuk membuka kilang-kilang di wilayah tersebut, sekali gus mewujudkan banyak peluang pekerjaan untuk anak-anak tempatan serta menyumbang kepada ekonomi.

“Bagi merangsang semula ekonomi Labuan, kerajaan menerusi Kementerian Pengangkutan perlu membenarkan penghantaran terus ke sini, sejajar dengan statusnya sebagai pulau bebas cukai serta pusat perniagaan dan kewangan antarabangsa.

“Kami mahukan penghantaran terus kargo import dan eksport dari pelabuhan asal ke destinasi serta sebaliknya. Tiada sebab untuk kapal itu berhenti di pelabuhan perantara bagi tujuan pemunggahan yang hanya menyebabkan caj tambahan itu terpaksa ditanggung pengguna selain menaikkan harga barangan,” katanya.

Beliau berkata demikian kepada pemberita selepas persidangan Parti Pribumi Bersatu Malaysia (Bersatu) di sini, semalam.

Laporan sebelum ini menyatakan sebuah kilang antarabangsa telah dipelawa oleh pihak berkuasa tempatan untuk membuka kemudahan itu di Labuan, namun cadangan itu dikekang oleh isu termasuk ketiadaan penghantaran terus ke pelabuhan destinasi.

Dalam pada itu, Suhaili berkata, DPMM Labuan mahu menjalin hubungan lebih erat dengan pemilik kapal dan pengendali maritim untuk memacu aktiviti-aktiviti ekonomi tempatan selain mengurangkan bebanan orang ramai berikutan kenaikan harga barangan.

Menurutnya, DPMM Labuan juga akan terus memainkan peranan sebagai pusat sehenti bagi skim bantuan serta insentif kerajaan kepada ahli serta usahawan tempatan selain bekerjasama dengan dewan-dewan perniagaan lain untuk menangani kegiatan ekonomi yang perlahan di pulau itu. – Bernama

See author's posts


Pleonasme Merancukan Diksi Puisi

Oleh Dilah Tuah

PUISI merupakan karya sastera yang ditulis menggunakan ayat berkualiti tinggi, mempunyai keindahan yang hebat, mengandungi ketulusan atau intensiti emosi serta pemikiran dan wawasan yang mendalam. Dalam dunia kesusasteraan di Malaysia, puisi dinobatkan sebagai ‘permata sastera’ oleh Sasterawan Negara Muhammad Haji Salleh. Hal ini disebabkan oleh bentuk puisi yang sarat dengan segala sifat kekentalannya, yang mampu menjadikan khalayak pembaca lebih bijaksana. Pandangan ini selari dengan Robert Frost (1939) dalam Collected Poems yang mengatakan bahawa puisi bermula dengan kegembiraan dan berakhir dengan kebijaksanaan.

Daripada kata kunci gembira dan bijaksana, jelas terdapat satu proses kreativiti yang cukup rinci perlu dilalui oleh seseorang penyair dalam menghasilkan puisi. Menurut Norhayati Ayit (2020) dalam Muhammad Haji Salleh dan Siti Zainon Ismail sebagai Penyair Alam, proses kreativiti ini memerlukan penyajak menterjemahkan pemikiran, emosi, imaginasi, nada, irama, susunan kata-kata serta kesan pancaindera dan kiasan-kiasan yang dilalui, disaring hayat dan disusun hingga menjadi jambangan kata-kata indah dan berseni.

Sehubungan itu, untuk menghasilkan sebuah jambangan puisi yang indah dan berseni, ia menuntut pemilihan diksi yang terbaik dalam susunan yang terbaik. Justeru, puisi yang sarat dengan unsur pleonasme, pasti menimbulkan kekeliruan kepada pembaca untuk mentafsir maknanya. Dalam istilah bidang kesusasteraan, pleonasme merujuk kepada penggunaan gaya pengulangan seperti pengulangan diksi, frasa, kalimat dan rangkap yang dianggap membazir atau tidak memberi makna terhadap keseluruhan sesebuah puisi. Walaupun tiada pengulangan dilakukan, makna atau penjelasan yang diberikan sebelumnya melalui diksi, frasa, kalimat atau rangkap itu sudah mencukupi.

Dari sudut gaya, pemakaian unsur pleonasme yang tidak terkawal (kebanyakannya tidak disedari oleh penyair) akan merencatkan mutu sesebuah puisi. Hal ini turut mengundang beberapa perkara yang boleh melemahkan kualiti puisi seperti klise, prosaik, imejan bercampur, idea tergantung dan bentuk pengucapan yang konvensi.

Sehubungan itu, dalam ulasan karya kali ini, fokus perbincangan akan menjurus kepada analisis gaya pleonasme yang perlu diberi perhatian oleh tiga orang penyair yang karyanya tersiar di ruangan ini pada minggu lepas. Puisi-puisi yang akan dibincangkan ialah “Andai Ini Ramadhan Terakhirku”karya Ramzi Junai, “Tasbih Pantai” oleh Shamsiah Yaman dan “Hati yang Rapuh”karya Laila Ahniaw.

Puisi pertama berjudul “Andai Ini Ramadhan Terakhirku” karya Ramzi Junai, tersiar tepat pada waktunya, iaitu pada bulan Ramadan. Puisi ini mengisahkan tentang pengharapan seorang hamba yang merindui kedatangan Ramadan yang penuh kemuliaan dan keberkatan. Dari segi bentuk, puisi ini bersifat peribadi, polos, prosaik dan disampaikan dalam gaya pengucapan konvensi. Walhal, hakikat puisi yang baik, tidak memerlukan penceritaan yang rinci sehingga kesemua idea ingin disampaikan secara terus terang dalam ruang puisi yang terbatas. Selain itu, terdapat beberapa baris dalam puisi ini yang tergantung dan perlu disempurnakan oleh penyair. Contohnya bagi frasa “Amalan yang dijanjikan penebusan berlipat ganda”, tampak mengelirukan kerana perkataan “amalan” (sesuatu yang dilakukan) tidak sepadan dengan perkataan “penebusan (perbuatan) berlipat ganda”. Bingkisan penuh puisi ini adalah seperti berikut:

Andai ini Ramadhan terakhirku

Bagaikan kelmarin sibuknya manusia

Siang dan malam mengerah segenap tenaga

Mendambakan redha serta pengampunan dari maha pencipta

Renungan ajal yang tidak mungkir hadirnya

Mengintai di celahan gelak ketawa

Pasti akan berganti tangis hiba

Rentapan yang tidak mengenal usia

Tangan diangkat berdoa

Memohon agardilanjutkan lagi usia

Cuba meraih bergunung pahala

Gerun memikirkan lambakan dosa

Apakah bisa terampunkan

dan menjamin kenikmatan di akhirat sana

moga-moga amalanku diterima

dengan hati yang rendah cuba berbicara

agar menggamit hati manusia lainnya

yang pernah aku sakiti zahir dan batin mereka

dosa yang ku ingat atau mungkin yang sudah ku lupa

agar dimaafkan segalanya

tinggallah segala nikmat dunia

anak, isteri dan ahli keluarga

serta sedikit harta yang tersisa

kenangilah segala budi dan jasa

mendambakan kiriman doa

menjadi bekalan di alam sana

Dari aspek gaya bahasa, didapati puisi ini tebal dengan unsur pleonasme yang menyebabkan puisi ini prosaik dan polos. Misalnya dalam baris ketiga, iaitu bagi frasa “mengerah segenap tenaga”, merupakan salah satu bentuk pleonasme yang nyata. Hal ini dikatakan sedemikian kerana perkataan “mengerah tenaga” sudah cukup untuk menjelaskan maksud yang ingin disampaikan oleh penyair. Begitu juga bagi perkataan-perkataan yang digelapkan dalam puisi di atas, yang merupakan bentuk gaya pleonasme yang perlu disaring sebaik mungkin oleh penyair.

Di sisi yang lain, dalam ruang puisi yang terbatas sifatnya, penggunaan kata sendi nama (dari) dan kata hubung (yang, agar, dan, atau) yang tidak terkawal dalam puisi, akan menjejaskan nilai estetika dan kualiti puisi. Bagi mengatasi masalah tersebut, penyair perlu memperkaya kosa kata serta memperluas pengalaman pembacaan, agar binaan diksi puisi dapat dipadatkan dan dipersingkat.

Puisi seterusnya berjudul “Tasbih Pantai” karya Shamsiah Yaman hadir dalam sebuah rangkap puisi yang panjang. Membaca puisi ini seperti mencari jarum dalam tompokan jerami. Hal ini disebabkan binaan diksi puisi ini tidak diadun sebaik mungkin, sehingga pembaca tercari-cari apakah yang ingin disampaikan oleh penyair. Di samping itu, puisi ini tebal dengan unsur pleonasme serta beberapa pengulangan yang mubazir sifatnya. Antaranya seperti pada frasa “Kalian datang dan pergi, kembali menghilang”, “Pergilah kalian damai di sana”, “Pergilah semua yang tersayang”dan“Titip doa bersama tangisan yang tak lekang”.

Selain itu, pemilihan diksi yang kurang tepat pada baris awal seperti “beburung laut” dan “langit purba”, telah menjejaskan nilai estetika puisi ini. Diksi yang sesuai untuk menggantikan “beburung laut” ialah “camar” serta diksi “purba” yang bermaksud lampau dan lama, tidak sesuai dipadankan dengan “langit”yang bersifat luas, berubah (siang dan malam) dan tinggi. Bingkisan penuh puisi ini adalah seperti berikut:

Terbanglah beburung laut menuju ke langit purba

Akhirnya tinggalkan pantai itu,

Bersama bait cinta Laila dan Majnun

Simpanlah rindumu di pantai itu,

Seperti biduan meniup seruling,

Alunannya bergentayangan di langit

Awan gemawan menyaksikan kesudahannya,

Lari pulang kerana kalah pertarungan lalu mati,

Di kesunyian pantai liarnya hentaman ombak,

Menderu bagai hantu barangkali terlampau cahaya,

Di catat sebagai dosa,

Setiap batu bunga karang ikan, melagukan tasbih,

Hilanglah segala duka lara, yang tinggal batu karang,

Berwarna putih suci di kejauhan,

Mutiara berbaring di alis pantai,

Pergilah kalian damai di sana,

Pergilah semua yang tersayang,

Titip doa bersama tangisan yang tak lekang,

Perbaikilah batin kalian,

Nescaya memperbaiki lahiriah kalian,

Perbanyakkan mengingat kematian.

Selain itu, imej atau citra yang dipilih oleh penyair dalam puisi ini bercampur aduk sehingga menjejaskan gambaran dan bayangan khalayak untuk memahami puisi ini. Perhatikan sahaja pada baris “Simpanlah rindumu di pantai itu/Seperti biduan meniup seruling/ Alunannya bergentayangan di langit/ Awan gemawan menyaksikan kesudahannya,/ Lari pulang kerana kalah pertarungan lalu mati”. Sekiranya digambarkan di layar imaginasi, siapakah yang kalah dan mati di pantai? Adakah biduan yang meniup seruling atau burung laut yang datang dan pergi? Selain contoh di atas, baris lain seperti “Menderu bagai hantu barangkali terlampau cahaya”, “Setiap batu bunga karang ikan, melagukan tasbih”, “Hilanglah segala duka lara, yang tinggal batu karang” turut memerlukan pemurnian agar ‘tasbih pantai’ tidak dipanjangkan kepada batu, bunga karang dan ikan yang hidup di dalam lautan.

Dalam hal ini, disarankan agar penyair lebih berhati-hati dalam memilih diksi dan imej yang sesuai dengan tema dan idea yang hendak diungkapkan. Hal ini penting kerana puisi yang elok binaan diksinya serta terhindar daripada unsur kelewahan, dapat memberikan satu kepuasan (katarsis) serta membijaksanakan pembaca.

Puisi terakhir berjudul “Hati yang Rapuh” karya Laila Ahniaw ditulis dalam empat rangkap yang sarat dengan unsur asonansi, iaitu pengulangan bunyi vokal ‘i’ pada baris akhir. Bentuk sebegini lebih menyerlah dalam puisi tradisional seperti syair dan pantun. Pun begitu, dalam penulisan puisi moden, pengulangan rima mampu menghasilkan muzikal bahasa serta kesan bunyi yang indah dalam sesebuah karya. Dari sudut makna, puisi ini berkisar tentang hati yang rapuh atau emosi seseorang yang mudah tersentuh. Dari segi bentuk, puisi ini mudah difahami kerana menggunakan bahasa seharian. Selain itu, perkongsian pengalaman yang diturunkan oleh penyair dalam puisi ini masih berlegar dalam ruangan peribadi. Hal ini menyebabkan puisi ini sarat dengan luapan emosi penyair yang secara jelas dinyatakan pada baris kedua akhir, iaitu “Kecamuk jiwa pilihan sendiri”. Bingkisan penuh puisi ini adalah seperti berikut:

Sekeping hati yang rapuh ini,

Terbias bagai cerminan mimpi,

Terkesima tatkala terdengar herdikan pagi,

Ternganga telinga tercari-cari,

Desiran itu, dari mana datangnya tiada pasti.

Sekeping hati yang rapuh ini,

Tertusuk panahan setajam belati

hadir tanpa belokkan sisi

Jelas tiada nurani,

Menghentak emosi tanpa simpati.

Sekeping hati yang rapuh ini

Berpaut longlai di ranting diksi

Dari bukit yang simpati

Terpinga minda tak ingin dinodai ilusi.

Sekeping hati yang rapuh ini

Ingin bangkit menawan emosi

Akhirnya sedar diri,

Kecamuk jiwa pilihan sendiri

Berdikarilah rawat luka sendiri

Sama seperti dua buah puisi awal di atas tadi, puisi ini turut mengandungi unsur pleonasme yang berupaya melonggarkan binaan puisi yang kejap dan padat. Bentuk pleonasme dalam puisi ini seperti “Terkesima tatkala terdengar herdikan pagi” (gugurkan perkataan “tatkala”), “Tertusuk panahan setajam belati” (gugurkan perkataan “setajam”), “Terpana tatkala terdengar jeritan mentari” (gugurkan perkataan “tatkala”), dan “Terpinga minda tak ingin dinodai ilusi” (gugurkan frasa “tak ingin” yang bersifat bahasa kolokial). Pengguguran perkataan dan frasa seperti yang dicadangkan di atas tadi, merupakan satu proses penting dalam penghasilan puisi yang ditafsirkan sebagai jambangan kata-kata indah. Hal ini bertepatan dengan konsep keindahan yang memerlukan pemangkasan, perapian dan pemurnian berulang kali sebelum dipersembahkan kepada khalayak pembaca.

Secara keseluruhan, dapat dirumuskan bahawa ketiga-tiga puisi yang tersiar di ruangan ini pada minggu lepas sarat dengan unsur pleonasme atau pembaziran diksi yang tidak diperlukan. Pemasukan unsur ini dalam susunan diksi puisi, pada hakikatnya tidak disedari oleh penyair, khususnya penyair muda yang berkobar-kobar jiwanya untuk menatap karya mereka tersiar dalam wadah penerbitan. Justeru, diharapkan ulasan ini dapat membantu para penyair muda mempertingkatkan mutu penghasilan puisi dengan melakukan penyaringan diksi terlebih dahulu, agar puisi yang terbit dapat memberi kesan estetika dan intelektual kepada pembaca. Teruskan berkarya!

See author's posts


KPDNHEP laksana pemeriksaan barangan kawalan

SHEILA ZAIDI

KUCHING: Kementerian Perdagangan Dalam Negeri dan Hal Ehwal
Pengguna (KPDNHEP) Sarawak telah dan sedang melaksanakan pemeriksaan harian
bagi memastikan barangan kawalan keperluan utama sentiasa berada di pasaran
dalam tempoh pelaksanaan Perintah Kawalan Pergerakan (PKP) ini.

Jurucakap pejabat KPDNHEP Sarawak
berkata, pemeriksaan ini dijalankan di premis-premis perniagaan utama seperti
di pasaraya besar, pemborong utama, mini market, kedai-kedai runcit dan
lain-lain kategori premis perniagaan.

“Antara barangan kawalan keperluan
utama yang diperiksa ialah seperti gula, minyak masak dan tepung gandum.

“Pihak kami memulakan pemeriksaan sejak
2 April yang lalu ke atas premis perniagaan di sekitar jalan Kuching – Serian
dan sekitar kawasan Siburan,” katanya kepada pemberita dalam satu kenyataan
semalam.

Menurutnya, hasil pemeriksaan mendapati
satu premis peniaga borong yang menjual barangan kawalan utama tidak
menyelenggara buku stok dan telah disyaki melakukan kesalahan di bawah
Peraturan 13 (1) Perintah Kawalan Bekalan 1974, Akta Kawalan Bekalan 1961.

Pihak KPDNHEP katanya, telah menyita
lesen borong, salinan invois dan salinan rekod jualan bagi barangan seperti
gula, minyak masak dan tepung gandum di premis berkenaan untuk siasatan lanjut.

Jika disabitkan kesalahan, individu
yang didapati bersalah akan disiasat di bawah Akta Kawalan Bekalan 1961, yang membawa
kepada hukuman denda sehingga RM1,000,000 atau penjara tidak melebihi tiga
tahun atau kedua-duanya sekali.

Sementara untuk syarikat atau
Pertubuhan Perbadanan pula, jika sabit kesalahan boleh didenda sehingga tidak
melebihi RM3,000,000.

“Untuk rekod statistik, bagi tempoh
bermula 1 Januari sehingga 4 April 2020, KPDNHEP Sarawak telah melaksanakan
pemeriksaan di 12,754 buah premis perniagaan meliputi bandar dan luar bandar.

“Hasil pemeriksaan ini juga telah
menghasilkan keseluruhan kes sebanyak 387 kes dengan nilai rampasan sebanyak
RM2,409,179.71 dan jumlah kompaun sebanyak RM71,150 ,” katanya.

Sementara itu, bagi kes di bawah Akta
Kawalan Bekalan 1961 sahaja telah menghasilkan sebanyak 43 kes dengan nilai
rampasan sebanyak RM2,335,097.34 dan jumlah kompuan sebanyak RM16,000 ,
ujarnya.

Sehubungan dengan itu, pihak
kementerian menyeru dan menasihatkan peniaga tidak mengambil kesempatan dalam
tempoh pelaksanaan PKP ini dan sentiasa menyelenggara buku stok bagi
membolehkan pihak kementerian memantau penjualan barangan kawalan kepada
pengguna.

Peniaga juga dinasihatkan untuk tidak
menaikkan harga barang kawalan sesuka hati dan tidak menyorok atau enggan
menjual barang kawalan kepada pengguna.

Jika didapati ada peniaga yang ingkar,
tindakan tegas akan diambil, kata beliau.

KPDNHEP Sarawak juga akan terus
menjalankan pemeriksaan dan pemantauan dari masa ke semasa bagi memastikan
masyarakat dapat menikmati barangan kawalan pada harga yang berpatutan.

See author's posts


• Pembangunan Projek Infrastruktur Sarawak peruntukkan RM4.803 bilion

KUCHING: Sejumlah RM4.803 bilion atau 64 peratus daripada jumlah perbelanjaan pembangunan akan diperuntukkan untuk melaksanakan pelbagai projek infrastruktur berasaskan desa dan program berfokus pada rakyat.

Ketua Menteri, Datuk Patinggi Abang Johari Tun Openg berkata, usaha tersebut dilakukan bagi mengatasi ketidakseimbangan bandar dan luar bandar di samping mewujudkan lebih banyak pekerjaan dan peluang perniagaan kepada rakyat.

Katanya, sejumlah RM1.18 bilion akan diperuntukkan pada Belanjawan 2022 bagi memperhebatkan pembangunan infrastruktur seperti jalan raya dan jambatan, pelabuhan, serta infrastruktur sungai di seluruh Sarawak.

Di samping itu jelasnya, pembinaan projek infrastruktur utama seperti jaringan jalan raya, lapangan terbang dan pengangkutan bandar juga akan terus dilaksanakan tahun depan.

“Pelaksanaan projek ini akan memberikan akses, hubungan yang lebih besar dan akan membuka lebih banyak kawasan luar bandar untuk pertanian dan pembangunan sosio-ekonomi yang lain,” katanya pada sidang media setelah mempengerusikan Mesyuarat Khas Belanjawan Negeri 2022 di Pusat Konvensyen Borneo Kuching (BCCK) di sini, semalam.

Tambahnya, Kerajaan Sarawak komited untuk terus meningkatkan kemudahan dan infrastruktur Taman Perindustrian di negeri ini.

Katanya, Belanjawan 2022 akan memperuntukkan sejumlah RM124 juta untuk program perindustrian di Sarawak seperti Kawasan Perindustrian Sibu, Taman Perindustrian Demak Laut dan Kawasan Perindustrian Sematan.

Selain itu, penekanan yang lebih besar akan diberikan untuk mendapatkan pelaburan yang lebih berkualiti seperti pelaburan langsung asing (FDI) dan pelaburan langsung domestik (DDI) bagi meletakkan Sarawak sebagai destinasi peringkat teratas untuk pelaburan, pertumbuhan ekonomi dan peluang pekerjaan.

“Justeru, InvestSarawak akan digabungkan pada  2022 sebagai platform untuk mewujudkan inisiatif ini. Sementara dalam usaha menghidupkan kembali sektor pelancongan, sejumlah RM131 juta akan disediakan pada Belanjawan 2022 untuk pengembangan, promosi, dan warisan budaya pelancongan di Sarawak,” ujarnya.

Dalam pada itu, Abang Johari turut mengumumkan penubuhan Dana Warisan, Kesenian dan Budaya pada 2022 yang mana sejumlah RM10 juta akan diperuntukkan untuk dana berkenaan.

Katanya, bantuan khas ini akan membantu organisasi dan persatuan warisan, seni, dan budaya untuk mengatur aktiviti dan meningkatkan keupayaan organisasi bagi meningkatkan industri tersebut di negeri dan juga negara ini.

Oleh SYAMIMI HUSNA

See author's posts


Makanan ringan jadi gaya hidup moden

Dewasa ini, makanan ringan menjadi pilihan utama dalam kalangan masyarakat kita sama ada untuk mengalas perut dan sebagainya.

Makanan ringan diklasifikasikan sebagai makanan yang mudah untuk disediakan dan dinikmati oleh masyarakat pengguna tanpa mengira masa.

Antara makanan ringan itu meliputi kategori kerepok, gula-gula, manisan dan sebagainya.Pihak media massa sering menyiarkan bahan berita mengenai isu makanan ringan ini yang menjadi kegilaan dalam kalangan kanak-kanak.

FAKTOR PENGAMBILAN MAKANAN RINGANKebiasaanya, kanak-kanak melihat makanan ringan sebagai sesuatu yang menarik untuk dinikmati.Makanan ringan telah dikatakan pelengkap kepada kehidupan moden yang bersesuaian dengan jiwa kanak-kanak bergaya zaman globalisasi ini.

Penularan budaya makanan ringan ini turut dikaitkan dengan mudahnya untuk memperoleh makanan sebegini.

Mudahnya, kanak-kanak boleh membeli makanan ini di kedai runcit, kantin, pasar raya dan sebagainya.Malah barangan makanan tersebut mudah didapati dan dibeli tanpa halangan di mana-mana.

Namun demikian, tidak dapat dinafikan bahawa makanan ringan secara relatifnya lebih murah berbanding makanan lain yang dikatakan lebih berkhasiat itu.

Kadar harga yang murah ini kerana makanan ini dihasilkan tanpa khasiat dan begitu mudah cara penyediaannya berbanding dengan makanan lain yang berkualiti.

SIAPA DIPERSALAHKANAda pihak yang mengaitkan isu ini dengan kekurangan pengawasan ibu bapa yang menjadikannya semakin meruncing itu.

Banyak pihak melihat ibu bapa zaman ini terlalu sibuk bekerja sehingga tidak berupaya untuk memantau aktiviti anak terutama amalan pemakanan yang tidak sihat itu.

Ibu bapa lebih suka melihat anak mereka gembira menikmati makanan ringan ini daripada menegur golongan muda itu kerana sudah penat bekerja atau tidak mahu menjejaskan hubungan kekeluarga pula.

Ketiadaan teguran ibu bapa itu seolah-olah memberikan lampu hijau kepada anak untuk meneruskan amalan yang tidak sihat ini dalam kehidupan mereka itu.

LANGKAH PENGAWALANSetiap ibu bapa mahupun penjaga memainkan peranan penting dalam menentukan tahap kesihatan anak mereka terutama melalui penyediaan makanan berkhasiat. Ini kerana aspek pemakanan satu perkara asas dalam menentukan tahap kesihatan selain menjamin tumbesaran sihat.

Penyediaan makanan berkhasiat sesuai dengan tahap usia anak tidak boleh dipandang remeh kerana hakikatnya, semua kanak-kanak mampu membesar dengan baik melalui pengambilan pemakanan yang sihat dan seimbang.

KESIMPULANKesimpulannya, makanan ringan sudah menjadi satu budaya baru dalam kehidupan generasi moden.

Kita hendaklah mula berfikir tentang kemelut ini kerana sudah pasti kualiti kesihatan kanak-kanak kita akan terjejas suatu masa nanti.

Oleh Ellie Edward

See author's posts


Hari Rabies Sedunia peringkat Negeri Sarawak

Hari Rabies Sedunia telah disambut di peringkat Negeri Sarawak baru-baru ini,  bertempat di Dewan Masyarakat Majlis Bandaraya Kuching Selatan (MBKS) dan program tersebut telah mendapat sambutan menggalakkan daripada  para pemilik haiwan peliharaan.

Hari Rabies Sedunia disambut setiap tahun dengan tujuan untuk meningkatkan kesedaran mengenai kesan rabies kepada manusia dan haiwan.

Jabatan Veterinar Negeri Sarawak merupakan penganjur utama pada tahun ini dengan kerjasama Unit Komunikasi Awam Sarawak (UKAS), Dewan Bandaraya Kuching Utara (DBKU), Majlis Bandaraya Kuching Selatan (MBKS), Majlis Perbandaran Padawan (MPP)  dan Majlis Perbandaran Kota Samarahan (MPKS).

Pelbagai aktiviti telah dijalankan pada hari tersebut termasuk suntikan vaksin rabies, pelesenan serta microchipping.

Menurut Pegawai Bahagian Kesihatan Verterinar Dr.Nicholas Jenek,  program seperti ini juga memberi maklumat dan nasihat tentang cara mencegah penyakit pada masyarakat yang berisiko dan meningkatkan usaha dalam pengendalian rabies.

“Setakat hari ini sebanyak 200 ekor anjing yang berjaya diberi suntikan vaksin di program ini. Kita berharap agar lebih ramai lagi pemilik haiwan turut serta dalam program seperti ini di masa akan datang kerana kita mahu pada tahun 2025 Sarawak bebas dari penyakit rabies.

Justeru para pemilik haiwan khususnya anjing diminta tampil untuk membawa haiwan peliharaan masing-masing bagi disuntik vaksin kerana virus rabies ini.

Jelasnya lagi, program yang dianjurkan itu lebih memberi tumpuan kepada haiwan anjing sahaja.  Bagaimanapun, para pemilik kucing boleh mendapatkan vaksin tersebut di klinik veterinar yang berdekatan dengan mereka.

“Selain daripada vaksin, program ini juga turut menawarkan perkhidmatan seperti pembaharuan lesen anjing dan mikrochipping kepada haiwan peliharaan,”ujarnya.

Sementara itu, Datuk Bandar Majlis Bandaraya Kuching Selatan (MBKS), Datuk Wee Hong Seng  menyeru agar pemilik haiwan di negeri ini  mengambil peluang yang telah disediakan oleh pihak kerajaan dalam memastikan anjing mereka diberi vaksin anti-rabies.

“Pemilik anjing harus sedar akan tanggungjawab mereka sebagai pemilik haiwan dalam memastikan haiwan peliharaan mereka selamat dari virus rabies.

“Penyakit rabies masih ada malah ia membahayakan orang ramai, saya menyeru kepada pemilik haiwan supaya melaksanakan tanggungjawab mereka dengan memastikan haiwan mereka diberi vaksin anti-rabies ini supaya haiwan peliharaan mereka tidak jangkit anjing lain dan selamat kepada masyarakat.

“Saya juga berharap agar pemilik haiwan terus bekerjasama untuk membendung penularan wabak rabies di Sarawak. Di program seperti ini semua fasiliti telah disediakan dan yang hanya perlu mereka lakukan adalah datang dan bawa haiwan peliharaan mereka sahaja.”Katanya.

Sementara itu,  rabies adalah sejenis penyakit yang disebabkan oleh jangkitan Lyssavirus dari haiwan seperti anjing yang dijangkiti rabies.

Terdapat dua bentuk manifestasi klinikal jangkitan rabies iaitu galak dan paralitik (kelumpuhan). Rabies galak adalah yang paling umum berjangkit pada manusia.

Terdapat 99 peratus kes rabies adalah berpunca daripada anjing. Virus rabies menjangkiti manusia melalui luka gigitan, luka terbuka pada kulit dari air liur, cairan atau tisu tubuh dari haiwan tersebut kepada manusia.

Masa inkubasi rabies adalah tiga minggu hingga dua bulan dari gigitan haiwan  hingga timbul gejala.

Oleh Jeakqleyn Yacho

See author's posts


Sudan mahir hasilkan tenunan karap

KAUM Iban sememangnya terkenal dengan kemahiran dalam seni pembuatan tekstil.

Salah satu teknik yang mungkin jarang didengari namun tidak asing pada mata adalah tenunan karap.

Dengan teknik tenunan karap, antara yang dapat dihasilkan adalah kain selampai, kain ngepan Iban, pua karap bahkan kain tenunan ala nyonya iaitu versi yang lebih moden.

Sudan Ruma, nama tukang tenun karap yang tidak asing lagi dalam kalangan masyarakat di Bintulu terutamanya bagi kaum wanita Iban.

Berbekalkan pengalaman selama 30 lebih tahun, kemahirannya dalam seni pembuatan tenunan karap sudah tentunya tidak dapat dinafikan lagi.

Sudan yang kini berusia 62 tahun masih lagi bersemangat menghasilkan produk tenunan itu dengan harapan agar dapat mengekalkan tradisi pembuatan tenunan tersebut.

“Saya sebenarnya amat berharap generasi baharu berminat dalam pembuatan sebab jumlah yang tahu akan seni ini semakin berkurangan.

“Setakat ini di Bintulu, yang saya tahu masih aktif dalam pembuatan tenunan karap ini hanya tinggal saya dan seorang lagi lelaki,” katanya.

Sudan juga menekankan bahawa kemahiran itu bukan sahaja perlu dipelihara untuk mengekalkan warisan, namun ia juha mampu meningkatkan martabat wanita dengan menjana pendapatan lumayan.

“Kemahiran bertenun ini amat berguna dan dapat memberi pulangan lumayan jika produknya dikomersialkan secara meluas.

“Oleh itu, saya betul-betul menyarankan kita (wanita) untuk belajar dan memanfaatkan sepenuhnya kemahiran ini,” jelasnya yang juga memaklumkan bahawa dia pernah menerima tempahan daripada seorang wanita Dayak yang menetap di Dubai.

Tambah Sudan, proses pembelajaran tenunan tersebut tidaklah serumit yang dilihat jika ia selalu dipraktikkan

“Dahulu pun saya kurang berminat dengan tenunan dan hanya melihat sahaja orang lain bertenun.

“Lama-kelamaan saya menjadi berminat pula dan mula belajar dengan seorang wanita tua pada masa itu.

“Bila difikirkan, saya rasa bersyukur kerana telah mempelajari kemahiran bertenun sebab ia kini menjadi punca pendapatan saya selepas suami saya pencen,” ujarnya.

Katanya, bagi sesiapa yang berminat, Diana dengan senang hati mengajak mereka untuk datang melihat dia bertenun sekali gus mengajar mereka.

“Bagi mereka yang berminat terutama golongan muda, saya amat mengalu-alukan kedatangan mereka asalkan benar-benar ingin belajar.

“Sebab ini adalah salah satu tradisi dan identiti kaum kita (Iban) serta menjadi satu kebanggaan kerana ramai yang berminat dengan hasil tenunan buatan kita,” ujarnya lagi.

Kini, dengan perkembangan teknologi, Sudan juga tidak ketinggalan apabila turut mempromosikan produk dengan memuat naik gambar hasil tenunan di Facebook dengan nama akaun ‘Tenunan Karap Iban’.

Harga tenunan Sudan bermula pada kadar RM300 sehingga RM1,000 lebih bergantung pada jenis benang, reka bentuk dan saiz kain tersebut.

Oleh CAROLYNE UTIH

See author's posts


Sosial media medan perang politik baharu

KUCHING: Ahli Gabungan Parti Sarawak (GPS) diseru untuk menjadikan sosial media sebagai wadah perjuangan baharu bagi arena politik tempatan.

Ketua Menteri, Abang Johari Tun Openg berkata, setiap ahli di akar umbi perlu meningkatkan kepekaan mereka terhadap perihal sosial media kini bagi membantu mempertahankan perjuangan Kerajaan Negeri.

“Kita boleh lihat, pelbagai tohmahan dan fitnah sering dilemparkan terhadap Kerajaan Sarawak dari segenap sudut oleh pelbagai pihak khususnya pembangkang melalui sosial media.

“Setiap yang apa yang kita cuba usahakan, pasti akan ada yang cuba memutar belitkan cerita tersebut sehingga kita kelihatan jahat,” katanya.

Justeru itu, Abang Johari menegaskan bahawa ahli GPS harus tampil berani menangkis serangan daripada pihak pembangkang di media sosial.

“Bak kata Fadillah sebentar tadi, kita kena ambil tahu setiap selok belok dan perihal di sosial media.

“Pihak pembangkang dengan lantang membuat tuduhan dan fitnah ke atas kita di media sosial, maka kita perlu tangkis kenyataan tersebut melalui saluran yang sama,” katanya ketika berucap dalam majlis Konvensyen Parti PBB di BCCK, di sini semalam.

Menurutnya, ramai Menteri dari kalangan GPS turut aktif dalam sosial media untuk menyampai maklumat dan berita baik kepada rakyat khususnya mengenai pembangunan yang diusahakan.

“Pemimpin kita guna sosial media dengan cara yang betul, bukan untuk berpolitik dan menyampai fitnah semata-mata.

“Maka, jika mereka diserang, kita perlu berada di hadapan pertahankan perjuangan mereka,” katanya dengan penuh semangat.

Mengulas lebih lanjut berkenaan kesan sosial media dalam penerimaan rakyat, Abang Johari berkata rakyat Sarawak bijak dan tahu menilai dan menapis perkara yang benar di saluran tersebut.

“Rakyat Sarawak ada akal, mereka tahu mana fitnah dan mana yang betul.

“Maka itu, jangan pernah takut dengan perjuangan, kita ambil risiko atas niat yang baik untuk membangunkan negeri ini,” tegasnya lagi.

Oleh Akmal Adib Yusup

See author's posts


Musim MotoGP berakhir di Portugal

MotoGP semalam mengumumkan musim yang dilanda Covis-19 akan berakhir dengan Grand Prix Portugal di Portimao pada hujung minggu 20-22 November.

Pelumba pasukan satelit Yamaha, Fabio Quartararo mendahului kejuaraan, yang telah dijadualkan semula dan ditunda untuk hanya merangkumi perlumbaan Eropah kerana wabak Covid-19, setelah tiga pusingan.

“Saya sangat bangga bahawa MotoGP akan kembali ke negara saya lapan tahun selepas Grand Prix terakhir, yang berlangsung di Circuito do Estoril pada Mei 2012,” kata Presiden Persekutuan Motosikal Antarabangsa, Jorge Viegas dalam satu kenyataan.

“Saya ingin mengucapkan terima kasih kepada Dorna, Autodromo Internacional do Algarve dan Persekutuan Motosikal Portugal kerana berjaya memenuhi syarat yang diperlukan untuk penganjuran akhir Kejuaraan Dunia Grand Prix FIM 2020 yang akan berlangsung di Portugal,” tambahnya.

Acara ini akan memberi Miguel Oliveira, yang berada di tangga ke-12 dalam kedudukan dunia menjelang Grand Prix Austria hujung minggu ini, peluang untuk berlumba di tanah air sendiri.

“Ini adalah impian yang menjadi kenyataan bagi saya. Saya berlumba di sana dua tahun dalam kejuaraan dunia, satu tahun dalam kategori 125 dan satu dalam kategori Moto3, dan ia adalah tempat yang sangat istimewa,” kata satu-satunya pelumba dari Portugal dalam MotoGP.

“Perasaannay sangat istimewa untuk berlumba di negara asal saya. Fakta bahawa ia adalah perlumbaan terakhir tidak dapat dipercaya, saya akan berlumba dan memberikan semuanya,” tambahnya. – AFP

See author's posts


25 penghuni hilang tempat berteduh

SIBU: Sebuah rumah panjang enam pintu dan sebuah rumah Semi-D musnah dalam kebakaran di Jalan Tong Sang di sini, pagi tadi.

Ketua Balai Bomba dan Penyelamat (BBP) Sibu Sentral, PKPgB Suna Kaha berkata, sepasukan anggota dari BBP Sibu sentral bergegas ke lokasi kejadian sejurus menerima panggilan kecemasan 9.15 pagi.

“Operasi mengawal dan memadam kebakaran dibantu oleh sepasukan anggota dari BBP Sungai Merah.

“Kebakaran melibatkan sebuah rumah panjang enam pintu struktur kayu terbakar 100 peratus dan sebuah rumah Semi-D struktur konkrit terbakar 80 peratus,” jelasnya menerusi satu kenyataan, sebentar tadi.

Katanya, kebakaran itu menyebabkan seramai 25 penghuni dari tujuh Ketua Isi Rumah (KIR) hilang tempat tinggal, daripada jumlah tersebut seramai tiga penghuni warga emas lelaki, warga emas wanita (empat), lelaki dewasa (tujuh), wanita dewasa (lima), kanak-kanak lelaki (tiga) dan kanak-kanak perempuan (tiga).

“Tiada kemalangan jiwa dan kecederaan dilaporkan berlaku dalam kejadian itu. Operasi mengawal dan memadam kebakaran tamat pada 11.46 pagi.

“Turut berada di lokasi kejadian ialah pihak Polis Diraja Malaysia (PDRM) dan SESCO,” ujarnya.

See author's posts


Tragedi bot terbalik: Pencarian Wong Pak Wei belum ada petunjuk

TANJUNG MANIS: Keluasan pencarian operasi mencari dan menyelamat (SAR) mangsa bot nelayan karam pada hari kedua adalah seluas 20.20 batu nautika.

Pengarah Zon Maritim Tanjung Manis, Agensi Penguatkuasaan Maritim Malaysia (Maritim Malaysia) Komander Maritim Gilbert Tinggak Numpang berkata, mangsa yang masih hilang dikenal pasti sebagai Wong Pak Wei, berumur 30 tahun, warganegara tempatan.

“Berdasarkan maklumat daripada salah seorang mangsa yang selamat, mereka telah dibadai rebut sekitar 6.30 petang, kelmarin (3 April) dan mengakibatkan bot yang dinaiki, terbalik.

“Kelima-lima mangsa yang selamat sempat memakai jaket keselamatan dan berapung sehingga dijumpai bot nelayan berhampiran.

“Pakaian terakhir mangsa dimaklumkan oleh mangsa yang selamat adalah berseluar pendek,” katanya.

Beliau berkata demikian di sidang media bertempat di Jeti LKIM, pagi tadi.

Katanya, pada 12.40 tengah hari semalam (4 April), kelima-lima mangsa dilaporkan telah dijumpai dan selamat di atas bot nelayan pada jarak lebih kurang 8 batu nautika dari posisi bot karam iaitu berdekatan Pantai Belawai.

Seorang lagi mangsa, katanya, tidak kelihatan, dikhuatiri berpecah daripada kumpulan tersebut.

“Lima mangsa yang selamat terdiri daripada dua warganegara tempatan, dua warganegara Indonesia dan seorang warganegara Myanmar dan kesemua mangsa adalah lelaki.

“Setakat 10.00 pagi ini (hari ini), pasukan SAR masih belum menemui sebarang petunjuk berkenaan mangsa yang dicari.

“Keluasan pencarian pada hari ini adalah seluas 20.20 batu nautika,” ujarnya.

Jelasnya, pencarian melibatkan empat buah aset tim penyelamat dari Maritim Malaysia, Pasukan Polis Marin (PPM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM).

“Untuk makluman, kita juga turut merancang untuk membuat selaman di lokasi bot karam dengan bantuan pasukan penyelamat di air (PPDA) dari Balai Bomba dan Penyelamat (BBP) Sungai Merah, Sibu sekiranya cuaca mengizinkan.

“Pencarian juga turut dibantu oleh tiga bot nelayan tempatan dengan kekuatan pegawai dan anggota bertugas di lokasi seramai 50 orang,” katanya.

Maritim Malaysia pada masa sama mengalu-alukan maklumat daripada seluruh komuniti maritim untuk melaporkan sebarang kecemasan di laut secara terus ke talian MERS 999 atau Pusat Operasi Maritim Malaysia Negeri Sarawak di talian 082-432544 yang beroperasi 24 jam.

Oleh EARL ANEK

See author's posts


Aktiviti penjualan dadah kembali aktif ketika PKPB?

KUCHING: Seorang sukarelawan dengan Agensi Anti Dadah Kebangsaan (AADK) berkata aktiviti penjualan dadah mungkin sudah kembali aktif berikutan perlaksanaan Perintah Kawalan Pergerakan Bersyarat (PKPB).

Beliau berkata dengan PKPB, beliau sudah ternampak kenderaan di kawasan perumahan yang dipercayai terlibat dalam aktiviti pengedaran dadah.

Dari tinjauan yang dibuat, beliau ternampak beberapa tempat pengedaran di Jalan Arang dan Jalan Burung Lilin.

Penjual dadah ini, menurut beliau, akan meminta pembeli supaya membuat pembayaran menerusi bank dan kemudian menerima dadah di satu tempat yang ditetapkan.

Pada tengahari Selasa, sebuah kereta dilihat di sekitar Jalan Arang untuk mengambil dadah namun gagal setelah cuba mencari. Pemandu kereta tersebut kemudian kembali di dalam kereta yang berlainan dan kedua-dua pemandu mencari lagi dan setelah menjumpainya, mereka keluar dari kawasan perumahan tersebut.

Sukarelawan tersebut berkata statistik dadah telah menurun secara mendadak semasa PKP dan adalah sukar untuk mereka dilihat di luar. Pihak polis juga berjaya membuat beberapa tangkapan semasa PKP.

Polis sudah diberitahu berkenaan dengan aktiviti pengedaran dadah di Jalan Arang.

See author's posts


DUN: Maludam, Triso dibekal air terawat

KUCHING: Kawasan Maludam dan Triso sudah dibekalkan dengan air terawat yang berterusan dari Loji Rawatan Air Maludam.

Timbalan Menteri Utiliti dan Telekomunikasi, Datuk Dr Abdul Rahman Junaidi berkata, bagi mengatasi masalah tekanan air rendah di kawasan berkenaan, satu projek jangka masa pendek telah dilaksanakan oleh kerajaan Sarawak.

“Nilai projek tersebut ialah RM10.25 juta. Kapasiti loji ini ialah 4.5juta liter sehari dan projek ini dijangka memberi manfaat kepada 1, 174 isi rumah di kawasan Maludam dan Triso,” katanya.

Beliau berkata demikian bagi menjawab pertanyaan ADUN Lingga, Dayang Noorazah Awang Sohor dalam sesi pertanyaan bagi jawapan lisan pada sidang Dewan Undangan Negeri pagi ini.

Mengenai status Projek Bekalan Air Alternatif Sarawak (SAWAS) bagi Lingga, Abdul Rahman berkata tiada projek SAWAS dilaksanakan dalam DUN Lingga.

“Namun demikian , terdapat satu projek SAWAS sedang dilaksanakan di daerah Lingga iaitu di Banting (dalam DUN Bukit Bengunan) yang kini dalam peringkat pelaksanaan dengan kemajuan fizikal sebanyak 10 peratus dan dijangka siap pada awal 2024,” katanya lagi.

Oleh NUR AIN OTSMAN

See author's posts


Kerajaan perlu teruskan insentif PKS

KUALA LUMPUR: Kerajaan disarankan untuk meneruskan pemberian insentif dan memperhalusi pembiayaan kepada Perusahaan Kecil dan Sederhana (PKS) dalam Pelan Pemulihan Ekonomi Jangka Pendek diumumkan oleh Perdana Menteri Tan Sri Muhyiddin Yassin pada 3 petang semalam.

Pensyarah kanan Fakulti Pengurusan dan Perniagaan Universiti Teknologi Mara, Dr. Keshminder Singh Jit Singh berkata, pendekatan jangka pendek tersebut dapat membantu PKS yang telah kehilangan punca pendapatan semasa Perintah Kawalan Pergerakan (PKP) yang bermula sejak Mac 18 2020.

“Masalah utama PKS ialah membayar sewa premis, dan ia akan jadi masalah utama mereka.

“Jadi, kerajaan perlu mengambil kira perkara tersebut untuk membantu sektor ini dengan sekurang-kurangnya bagi mereka subsidi bayaran sewa, dan perkara tersebut perlu diperhalusi,” katanya.

Beliau berkata demikian dalam rancangan Koresponden Bernama yang bertajuk Aspek-aspek Penting Pelan Pemulihan Ekonomi di Bernama TV semalam.

Bagi sektor yang masih tidak dapat kebenaran untuk beroperasi lagi, seperti industri hiburan, riadah dan perkhawhinan, Keshminder Singh berpendapat bahawa mereka yang terlibat akan memerlukan sokongan daripada kerajaan selepas bermula operasi.

“Dan ini juga adalah aspek yang kerajaan perlu melihatkan,” katanya.

Untuk pendekatan jangka panjang, Keshminder Singh berpendapat bahawa kerajaan perlu memberi PKS informasi mengenai kecerdasan buatan (AI) supaya mereka dapat memperolehi maklumat “first hand” daripada pengguna semasa membuat urusan perniagaan “online” atau melalui e-dagang.

“Sekarang, citarasa dan gaya hidup rakyat Malaysia telah berubah dan kita semakin cenderung mengakses Internet untuk membeli-belah ataupun menonton Netflix dirumah.

“Justeru itu, kerajaan perlu memberi PKS informasi mengenai AI supaya mereka boleh mendapat maklumat ‘first hand’ daripada pengguna, dan menghasilkan produk-produk baru untuk memuaskan kehendak pengguna,” katanya.

Menyentuh isu penggangguran yang merupakan perkara yang paling merunsingkan rakyat Malaysia sekarang, Keshminder Singh berkata, sebagai penyelesaian jangka pendek, program subsidi upah yang diumumkan dalam Pakej Rangsangan Ekonomi Prihatin Rakyat (PRIHATIN) sebelum perlu diteruskan untuk mengelakkan pengangguran.

“But to me, this is not sustainable. Sampai bila (ia perlu diteruskan)?

“Tetapi saya tidak menolak (idea ini) dan saya rasa inisiatif ini perlu diteruskan, dengan tier upah subsidi perlu ditingkatkan dengan mengambil kira mereka dengan gaji RM4,000 dan ke atas,” katanya.

Beliau menegaskan bahawa inisiatif tersebut perlu diteruskan sebab jangkaaan pengangguran akan meningkat dengan kadar yang mendadak dalam masa yang akan datang.

Di bawah program subsidi upah sebelum ini, majikan boleh membuat tuntutan sebanyak RM600 bagi tempoh tiga bulan untuk setiap pekerja berpendapatan bulanan RM4,000 ke bawah, yang berdaftar dan mencarum dengan Sistem Insurans Pekerjaan.                  – Bernama

See author's posts


Bursa Malaysia berakhir positif, hampiri 1,500 mata

KUALA LUMPUR: Bursa Malaysia mengakhiri dagangan minggu ini dalam wilayah positif dan mencecah paras tertinggi harian pada Jumaat, mengambil petunjuk daripada prestasi pasaran serantau yang bertambah baik serta keyakinan susulan pembukaan semula China selain kelemahan dolar Amerika Syarikat (AS), kata peniaga.

Pada 5 petang, FTSE Bursa Malaysia KLCI (FBM KLCI) yang menjadi penanda aras pasaran meningkat 6.37 mata atau 0.42 peratus untuk mencapai paras tertinggi harian pada 1,495.03 daripada 1,488.66 ketika ditutup pada Khamis.

Indeks utama itu dibuka 0.61 mata lebih rendah kepada 1,488.05.

Lingkungan pasaran adalah positif dengan kaunter untung mengatasi kaunter rugi sebanyak 517 berbanding 382, manakala 408 kaunter tidak berubah, 895 kaunter tidak diniagakan dan 20 yang lain digantung.

Jumlah dagangan susut kepada 3.40 bilion unit bernilai RM2.02 bilion daripada 3.57 bilion unit bernilai RM2.75 bilion pada Khamis.

Naib Presiden Penyelidikan Ekuiti, Rakuten Trade Sdn Bhd, Thong Pak Leng, berkata indeks serantau utama kebanyakannya ditutup tinggi susulan memperoleh petunjuk positif dari Wall Street dalam tempoh semalaman.

Beliau berkata, ini memandangkan tekanan inflasi yang reda di AS mungkin menyebabkan bank pusat memperlahankan rentak kenaikan kadar faedah.

Di peringkat rantau, Indeks Hang Seng Hong Kong meningkat 1.04 peratus kepada 21,738.66; Indeks SSE Komposit China menambah 1.01 peratus kepada 3,195.31; Kospi Korea Selatan naik 0.89 peratus kepada 2,386.09 dan Indeks Straits Times Singapura menokok 0.70 peratus kepada 3,290.56.

Walau bagaimanapun, Nikkei 225 Jepun merosot 1.25 peratus kepada 26,119.52.

“Bagi bursa tempatan, kami menjangkakan momentum belian akan berterusan susulan sokongan kukuh daripada pelabur institusi tempatan,” katanya kepada Bernama.

Dalam kalangan saham wajaran tinggi, IHH Healthcare menambah satu sen kepada RM5.99, Press Metal naik sembilan sen kepada RM5.08, Maybank menambah enam sen kepada RM8.86, Petronas Chemicals dan IOI Corp masing-masing meningkat lima sen kepada RM8.40 dan RM3.99.

Bagi saham aktif, Serba Dinamik menokok satu sen kepada dua sen, Nationgate meningkat enam sen kepada RM1.06, Zen Tech International dan Velesto Energy masing-masing naik 1.5 sen kepada empat sen dan 17.5 sen, manakala DNeX susut 1.5 sen kepada 56.6 sen.

Di papan indeks, Indeks FBM Emas meningkat 43.04 mata kepada 10,785.80; Indeks FBMT 100 naik 41.49 mata kepada 10,482.57 dan Indeks FBM Emas Syariah menokok 31.87 mata kepada 10,976.72.

Indeks FBM 70 menambah 39.20 mata kepada 13,380.67 dan Indeks FBM ACE meningkat 26.85 mata kepada 5,455.48.

Mengikut sektor, Indeks Tenaga meningkat 6.67 mata kepada 822.94; Indeks Teknologi menambah 0.67 mata kepada 66.96; Indeks Produk dan Perkhidmatan Perindustrian menokok 1.48 mata kepada 185.29 manakala Indeks Perkhidmatan Kewangan melonjak 83.46 mata kepada 16,621.15 dan Indeks Perladangan naik 0.29 mata kepada 6,922.91.

Jumlah dagangan Pasaran Utama melonjak kepada 2.09 bilion saham bernilai RM1.53 bilion daripada 1.80 bilion saham bernilai RM1.76 bilion pada Khamis.

Jumlah dagangan waran susut kepada 317.53 juta unit bernilai RM65.01 juta daripada 334.13 juta unit bernilai RM81.89 juta semalam.

Jumlah dagangan Pasaran ACE sebanyak 987.01 juta saham bernilai RM415.28 juta berbanding dengan 1.43 bilion saham bernilai RM907.77 juta sebelumnya.

Kaunter produk dan perkhidmatan pengguna menyumbang 216.43 juta saham yang didagangkan di Pasaran Utama; produk dan perkhidmatan perindustrian (582.48 juta); pembinaan (56.07 juta); teknologi (288.83 juta); SPAC (sifar); perkhidmatan kewangan (56.64 juta); hartanah (101.20 juta); perladangan (27.51 juta); REIT (8.12 juta), dana tertutup (sifar); tenaga (634.00 juta); penjagaan kesihatan (59.96 juta); telekomunikasi dan media (25.17 juta); pengangkutan dan logistik (32.41 juta); serta utiliti (9.67 juta). – Bernama.

See author's posts


Airbus sasar semua pesawat diperakui 100 peratus SAF menjelang 2030

LANGKAWI: Pengeluar pesawat Airbus menyasarkan semua pesawatnya akan beroperasi menggunakan 100 peratus bahan api penerbangan mampan (SAF) menjelang 2030.

Sejajar dengan hasrat itu, Pengarah Pemasaran Produk Pesawat Lorong Tunggal Airbus Raymond Manougian berkata, syarikat berkenaan telah memperkenalkan generasi terkini pesawat A220 yang bercirikan penggunaan bahan api lebih rendah serta pelepasan karbon sebanyak 25 peratus berbanding pesawat generasi sebelumnya dengan saiz sama.

“Bagi semua pesawat Airbus, A220 bersedia untuk beroperasi dengan 50 peratus SAF. Ini memberi sumbangan segera kepada matlamat industri untuk mengurangkan impak penerbangan terhadap alam sekitar,” katanya pada sesi lawatan demonstrasi penerbangan di Pameran Maritim dan Aeroangkasa Antarabangsa Langkawi 2023 (LIMA’23) pada Selasa.

Manougian berkata pesawat terbabit menggunakan campuran 10 peratus SAF yang disediakan oleh pengeluar bahan api itu, Neste.

Sesi itu itu hasil kerjasama dengan Petronas, Pusat Inovasi Aeroangkasa Malaysia, Perbadanan Industri Aeroangkasa Malaysia dan Perbadanan Pembangunan Ekonomi Sarawak.

Selepas LIMA’23, pesawat generasi terkini itu akan meneruskan lawatan demonstrasi ke Jakarta, Bangkok dan Koh Samui.

Menurutnya, Airbus juga telah mengadakan perbincangan dengan syarikat penerbangan tempatan dan menjangkakan potensi besar di Malaysia serta di rantau ini.

Setakat ini, terdapat kira-kira 780 tempahan bagi A220 dari Eropah, Timur Tengah dan Afrika manakala sebanyak 262 telah diserahkan, kata beliau.

Airbus menguasai 35 peratus kehadiran dalam pasaran di Asia Pasifik daripada kalangan 118 pengendali.

Sementara itu dalam perkembangan berasingan, Airbus Helicopter Malaysia (AHM) mengiktiraf HAS International Sdn Bhd di atas kejayaannya sebagai penyedia perkhidmatan helikopter luar pesisir H175 pertama dalam sektor minyak dan gas Malaysia.

Dalam kenyataannya, HAS berkata, pengiktirafan itu susulan ketibaan helikopter baharu H175 miliknya di pangkalan di Miri yang juga lokasi perkhidmatannya untuk pelanggan yang juga syarikat minyak dan gas terkemuka di Sarawak sejak 1 April 2023.

Pengarah Urusan HAS Hasery Bakar telah menerima anugerah itu bagi pihak syarikat di satu majlis AHM di LIMA’23. – Bernama

See author's posts


AVOKADO potensi jana ekonomi

TANJUNG MANIS: Pokok avokado berbuah lebat di Kampung Rajang dan tiada siapa sangka bahawa buah avokado yang sinonim dengan negara Amerika Latin dan Caribean, tumbuh subur di Kampung Rajang.

Lebih mengujakan apabila pokok avokado atau nama sainstifiknya ‘Persea Americana’ tersebut berbuah bersaiz agak besar berbanding buah avokado biasa.

Buah avokado dikatakan mempunyai pelbagai khasiat dan mampu mencegah pelbagai penyakit daripada masalah penyakit jantung, masalah obesiti, membantu dalam penghadaman, sehinggalah masalah penglihatan.

Buah avokado berbentuk bujur dan kulit buah berwarna hijau, manakala isinya berwarna kuning cair dan mempunyai biji yang agak besar di tengah.

Ia turut menarik perhatian Ahli Dewan Undangan Negeri (ADUN) N.41 Kuala Rajang, Datu Len Talif Salleh semasa lawatannya ke Kampung Rajang, baru-baru ini

Oleh itu, beliau yakin tananam avokado di Kampung Rajang berpotensi dikembangkan dan memberi pulangan lumayan kepada penduduk setempat jika diusahakan bersungguh-sungguh.

Oleh Earl Anek

See author's posts


77,000 warga Sri Aman bakal terima vaksin Covid-19

SIMANGGANG: Sejumlah 80 peratus daripada 77,000 penduduk dalam Daerah Sri Aman ini disasar untuk menerima suntikan vaksin Covid-19, demikian menurut Pegawai Daerahnya, Mohd Ashree Wee.

Menurut beliau, kesemua penerima disasar untuk menerima suntikan vaksin itu bagi fasa ketiga Program Imunisasi Vaksin Covid-19 Peringkat Daerah Sri Aman yang dijadual bermula dari Mei ini hingga Februari tahun hadapan.

“Empat lokasi telah pun dipilih untuk suntikan vaksin bagi fasa ketiga pada program itu adalah Dewan Suarah Sri Aman, Dewan Masyarakat Lingga, Dewan Sri Pantu dan Dewan Kampung Gua Dalam,” kata beliau ketika ditemui media pada Selasa lepas.

Sementara itu fasa pertama bagi program berkenaan kata Ashree, dijangka melibatkan sejumlah 4,421 orang petugas barisan hadapan di Daerah Sri Aman dan Lubok Antu dalam usaha perlindungan diri daripada pandemik itu nanti.

Daripada jumlah tersebut, 892 individu adalah merupakan kakitangan Kementerian Kesihatan Malaysia (KKM) dengan baki selebihnya terdiri daripada lain-lain agensi kerajaan di sini.

“Kesemua petugas barisan hadapan ini akan menerima suntikan vaksin Covid-19 bersempena dengan program imunisasi itu di klinik kesihatan di sini bermula dari Februari hingga Mei ini,” kata beliau.

Sementara itu fasa kedua iaitu dari April hingga Ogos ini kata beliau, akan melibatkan individu yang mempunyai penyakit berisiko tinggi seperti darah tinggi, kencing manis, asma dan sebagainya.

“Proses imunisasi bagi fasa kedua program ini akan melibatkan seramai 14,401 pesakit berisiko tinggi yang telah didaftar menerusi hospital dan klinik kesihatan dalam Daerah Sri Aman.

“Mereka akan menerima suntikan vaksin itu ketika menjalani rawatan di klinik atau hospital di Daerah Sri Aman,” katanya.

Terdahulu Pejabat Daerah Sri Aman dengan kerjasama Pejabat Kesihatan Bahagian Sri Aman kini sedang melakukan proses pendaftaran penduduk bagi tujuan program imunisasi itu bermula dari 15 hingga 26 Februari ini.

Pendaftaran boleh dilakukan melalui pengisian Borang Pendaftaran Penerima Vaksin Covid-19 dengan penduduk boleh mendapatkan borang itu daripada Ketua Masyarakat atau Ketua Kaum (KMKK) di kawasan masing-masing.

Bagaimanapun borang yang hanya terpakai untuk penduduk yang menetap di Daerah Sri Aman itu perlu diserah kembali kepada KMKK masing-masing untuk dihantar kepada Pejabat Daerah Sri Aman jika sudah siap diisi.

Penduduk yang ingin tahu lebih lanjut mengenai proses pendaftaran program ini boleh bertindak menghubungi JawatanKuasa Pengurusan Bencana Daerah Sri Aman di talian 083-322012 / 322013 / 321091.

Oleh VALENTINE NGUMBANG

See author's posts


BAHASA DAN SIASAH

SEKILAS pandang bahasa dan siasah berupa dua bidang yang tidak terkesan akan pertautannya.  Bahasa berupa wahana penting yang dikaitkan dengan budaya berkomunikasi, di samping penyampaian ilmu.  Manakala siasah lebih digandingkan dengan pentadbiran serta pengurusan yang melibatkan soal pemerintahan.  Malah, dalam konteks perencanaan dasar negara, soal bahasa jarang-jarang sekali diberikan keutamaan, walaupun dalam Perlembagaan Persekutuan yang berupa dokumen perundangan tertinggi negara, termaktub akan kedudukan bahasa Melayu sebagai bahasa kebangsaan dan bahasa rasmi negara.

Setelah sekian lama mencapai kemerdekaan yang menyaksikan pembentukan Malaysia sebagai sebuah Persekutuan yang menggabungkan Semenanjung Tanah Melayu, Singapura (yang kemudiannya keluar daripada Persekutuan), Sabah dan Sarawak, bahasa Melayu semakin dipinggir dan disisihkan. Ibarat ‘melukut di tepi gantang’, bahasa yang menjadi asas primer dalam penyatuan bangsa, dilihat tidak ‘menguntungkan’ dan ketiadaannya tidak pula ‘merugikan’, lantas menidakkan keterangkumannya dalam apa-apa juga agenda utama,.  Terdapat agenda lain yang lebih berperanan besar dalam pembangunan, pemasyhuran serta penganjakan status negara.  Lantaran, bahasa Melayu hanya diletakkan sebagai elemen ‘penghias’ pada kanvas pemaparan lukisan warna kemerdekaan negara.

Apabila hal sedemikian diperkatakan secara terbuka, tidak ramai yang sudi menyantuninya dengan melihat kepentingan bahasa dalam pembentukan jati diri, di samping pengukuhan serta pengutuhan semangat kebangsaan.  Persepsi yang lazim terbit tidak lari daripada laras pandang yang dihalatujukan pada sikap nostalgik serta purist yang tidak menguntungkan dalam konteks perkembangan dunia era ini.  Era yang dikatakan bersandarkan kepada kemajuan dari segi fizikal dan material serta bergantung pada perencanaan ekonomi yang berdaya saing.  Demikian juga halnya dari segi aspek pengilmuan dalam bidang-bidang khusus seperti sains dan teknologi, kejuruteraan, digital dan seumpamanya.

Di samping hal yang sedemikian, interaksi serta jalinan persefahaman antara negara berupa satu formula yang membawa impak besar dari segi pemeteraian kerjasama dan kemasukan pelabur asing.  Hal yang mampu menjana dan meningkatkan kedudukan ekonomi negara.  Lantaran hal sedemikian itu, bahasa, dalam konteks jalinan diplomasi, dilaraskan kepada ‘pematuhan’ norma komunikasi antarabangsa, dan dalam konteks sedemikian, penggunaan bahasa yang difahami pada peringkat global.  Oleh sebab tuntutan itu, ahli korporat, ahli perniagaan dan malah politikus, berlumba-lumba untuk mentasdikkan keperluan menguasai bahasa Inggeris di peringkat antarabangsa.  Situasi sedemikian dikatakan sebagai wajar kerana ingin ‘duduk sama rendah dan berdiri sama tinggi’ dengan rakan-rakan lain dalam bidang yang diceburi.  Ketidakupayaan menguasai bahasa utama dunia ditafsirkan sebagai faktor penghambat bagi mempercepat pertumbuhan ekonomi, khususnya, dan pembangunan negara secara amnya.

Berlandaskan hujahan sedemikian, dasar ke arah pemantapan penguasaan bahasa utama dunia (dalam konteks wacana ini bahasa Inggeris) dalam kalangan generasi baharu, dirangka dan dilaksanakan.  Untuk mencapai tujuan sedemikian itu, bahasa Inggeris dijadikan sebagai bahasa pengantar dalam pengajaran dan pembelajaran mata pelajaran teras seperti matematik, sains dan teknologi.  Keputusan drastik yang diambil tanpa mengambil kira akan aspek kebersediaan penerimaannya dalam kalangan tenaga pengajar dan juga pelajar.  Hal yang kemudiannya ternyata menimbulkan masalah, bukan sahaja dari segi penyampaian ilmunya, akan tetapi melibatkan aspek penerimaan dan kefahaman tentang apa-apa pengetahuan yang disampaikan.

Namun, hal yang berkenaan dilihat sebagai cegukan atau hiccups, yang dalam jangka masa panjang, mampu diatasi.  Untuk menutup kelemahan yang ‘terlahir’ daripada pelaksanaan yang tergesa-gesa ini, data tentang pencapaian memberangsangkan pelajar dalam mata pelajaran berkenaan semasa peperiksaan utama, diwara-warakan sebagai pembuktian bahawa dasar yang dilaksanakan tersebut telah mencapai matlamatnya.  Namun, data demikian hanya bersifat superfisial dalam erti kata, data yang dibentangkan terlaras pada keputusan sekolah-sekolah berprestij di pusat-pusat bandar utama yang serba lengkap kemudahan pengajaran dan pembelajarannya.  Akan tetapi situasi yang berlaku di kawasan-kawasan pedalaman menunjukkan keputusan yang sebaliknya.  Kawasan yang pelajarnya telah sebati lidahnya menuturkan bahasa ibunda,  akan tetapi yang agak sukar ‘dilentur’ untuk menuturkan bahasa-bahasa yang asing lain, khususnya dari luar negara.

Benar pelajar ini diajarkan mata pelajar bahasa Inggeris, namun, hal sedemikian bersifat asas.  Pengajaran yang lebih menjurus pada sisi pandang pembentukan ayat-ayat persis dari segi komunikasi seharian.  Namun, dalam konteks laras bahasa ilmu yang bersifat teknikal, mekanikal dan saintifik, sudah pasti aspek sedemikian tidak diberikan penekanan.  Hal yang sedikit sebanyak ‘mengganggu’ kelancaran dan keberkesanan proses pengilmuan.  Namun, aspek berkenaan disangkal sekeras-kerasnya dan tidak diterima sebagai alasan yang munasabah.  Pada fasa akhirnya, kumpulan tenaga pengajar atau guru yang dijadikan ‘kambing hitam’ untuk ditudingkan jari lentik, sebagai penyebab kurang berkesannya dasar yang dilaksanakan.

Andai dilihat secara logik, pemantapan penguasaan apa-apa juga bahasa bergantung pada keberkesanan kaedah pengajaran mata pelajaran bahasa itu sendiri, dan dalam konteks ini, bahasa Inggeris.  Walaupun disedari hakikat berkenaan, akan tetapi hal sedemikian seakan-akan tidak diberikan perhatian utama dari segi penggubalan modul baharu pengajaran dan pembelajaran mata pelajaran bahasa Inggeris itu sendiri.  Lantaran isu berkenaan terus menerawang, tanpa ada kepastian tentang hala tuju sahih yang akan disasarkan.  Hal yang agak menyedihkan, bahasa Melayu yang menjadi bahasa kebangsaan dan bahasa rasmi negara pula ‘terpalit’ dan dikaitkan dalam arena perdebatan kegagalan generasi baharu menguasai bahasa Inggeris.  Sedangkan, jika dibuat kajian dan bancian yang terperinci, nasib bahasa Melayu itu sendiri, pun turut ‘terumbang-ambing’ dalam sebuah negara yang memaktubkannya sebagai bahasa rasminya.

Kemandirian bahasa Melayu yang menjadi asas dalam pembentukan sebuah negara bangsa semakin tergugat. Ketergugatan yang wajar dikhuatiri serta dilihat sebagai ancaman yang mampu merobohkan benteng penyatuan, perpaduan, keharmonian dan kesepakatan yang telah sekian lama terjalin. Agenda siasah dalaman negara, tidak boleh tidak, melihat (walaupun separuh mata terbuka) dan menyenaraikan isu pemartabatan dan pemasyarakatan bahasa Melayu sebagai salah satu agenda dalam perencanaan dan pembentangan dasar-dasar negara.  Persoalan tentang kepentingan bahasa, sama ada bahasa Melayu mahupun bahasa Inggeris, harus diberikan penimbangtaraan yang seadil-adilnya dalam konteks penyantunannya agar tidak timbul polemik berpanjangan antara pencinta kedua-dua bahasa.  Dalam mencari penyelesaian apa-apa juga perkara atau isu, pendekatan yang berlandaskan budi bicara amat dituntut bagi mencapai satu keputusan yang disenangi dan disepakati.

Hakikatnya bahasa dan siasah bertaut rapat dalam konteks penyampaian maklumat tentang dasar yang dibentangkan oleh kerajaan.  Kefahaman dalam persempadanan nasional yang mampu menghadirkan sokongan rakyat.  Sokongan yang meneguhkan kedudukan kerajaan yang memerintah.  Keteguhan yang membolehkan apa-apa juga perencanaan, sama ada yang bersifat nasional atau global, mampu diterjemahkan.  Melihat dari sisi gagasan aspirasi Keluarga Malaysia yang dihasratkan, tidak wajar unsur yang telah mendarah daging dikesampingkan secara total agar mampu diserap unsur luaran yang masih belum pasti pembudayaannya dapat terapkan untuk membina keutuhan entiti kekeluargaan berkenaan.  Tuntasnya, bahasa dan siasah saling bertautan dalam pemastian kemadirian masing-masing.

Lindungi diri, lindungi bangsa, lindungi negara!

See author's posts


UNIMAS dijadikan Pusat PPV

KOTA SAMARAHAN: Bermula pada 14 Jun ini, Universiti Malaysia Sarawak (UNIMAS) bakal dijadikan sebagai salah sebuah Pusat Pemberian Vaksin (PPV) Kebangsaan di Sarawak.

PPV UNIMAS juga dikategorikan sebagai PPV Kategori , bermaksud PPV yang mempunyai kapasiti pemberian sejumlah 1,600 vaksin sehari dan dijangka akan ditingkatkan sehingga 3,000 kapasiti sehari.

Inisiatif ini dilaksanakan dengan kerjasama Kementerian Pendidikan Tinggi (KPT), Kementerian Kesihaan Malaysia (KKM), Kementerian Sains, Teknologi dan Inovasi (MOSTI) dan Jawatankuasa Pengurusan Bencana Negeri (JPBN)

Sukarelawan dalam kalangan warga UNIMAS digesa untuk turut serta bagi melancarkan program pemberian vaksin, selain membantu kakitangan KKM melakukan urusan pemberian vaksin di PPV Unimas nanti.

Maklumat mengenai keperluan sukarelawan PPV UNIMAS boleh dirujuk melalui pautan https://sukarelawan.ia.unimas.my/#/,

Oleh AZREEN KERIA

See author's posts


Sarawak mahu hasil sendiri makanan haiwan

BAU: Sarawak bakal menghasilkan makanan haiwan sendiri bagi mengawal harga bahan mentah seperti ayam, telur dan daging.

Premier Sarawak, Datuk Patinggi Tan Sri Abang Johari Tun Openg berkata peningkatan harga ayam dan telur kebelakangan ini adalah kerana makanan haiwan yang di import menggunakan mata wang dolar Amerika Syarikat (AS$) dan Ringgit Malaysia (RM) semakin lemah berbanding AS$.

“Logilah sekiranya makanan haiwan naik harga, sudah tentu haiwan pun naik harga. Kita beruntung kerana kita ada bahan mentah untuk menghasilkan makanan haiwan iaitu daripada sisa kelapa sawit.

“Kita akan lakukannya (mengeluarkan makanan haiwan) dalam masa enam bulan. Oleh itu, kita tidak perlu lagi mengimport makanan haiwan sekali gus kita akan mampu mengawal harga ayam,”katanya.

Beliau berkata demikian ketika berucap pada majlis pembukaan rasmi Kampung Budaya Bidayuh, Gawai Bandi Persatuan Pergerakan Penyelidikan dan Pembangunan Singai Sarawak (REDEEMS) dan sambutan ulang tahun ke-25 REDEEMS di sinj, malam ini.

Dalam pada itu, beliau berkata kesatuan masyarakat di Sarawak menjadi sebab utama kemajuan teknologi yang dimiliki Sarawak pada ketika ini.

“Saya ingin kongsikan kepada anda semua, dua hari lalu, Pegawai Eksekutif Komanwel yang berpangkalan di London datang ke Kuching kerana mendengar bahawa Sarawak menghasilkan tenaga hijau termasuklah hidrogen.

“Saya ingatkan, orang London datang ke Kuching untuk belajar dengan orang Kuching, saya ingin kongsikan ini kerana ingin menunjukkan bahawa dunia melihat Sarawak.

“Kita mampu melakukan ini kerana kita bersatu-padu. Kalau tidak saya tidak akan ada masa untuk membaca buku mengkaji tentang teknologi kerana risau saya ditikam dari belakang kerana politik yang tidak menentu,”katanya.

Oleh SHAHRUL QAIZAT

Foto UKAS

See author's posts


Kerajaan cakna masalah pihak industri, peniaga kecil

KULIM: Kerajaan sentiasa cakna terhadap permasalahan yang dihadapi industri dan peniaga kecil semasa tempoh pelaksanaan Perintah Kawalan Pergerakan Pemulihan (PKPP) dalam usaha membantu meringankan beban mereka untuk meneruskan operasi perniagaan.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata, beliau sendiri turun padang ke peringkat akar umbi mendekati golongan itu dari semasa ke semasa bagi mendapatkan maklum balas tentang cabaran dihadapi mereka dalam mengendalikan perniagaan ketika tempoh PKPP agar dapat dipertimbangkan kerajaan untuk bersama-sama merancakkan dan memulihkan ekonomi negara.

“Saya kira dialog seperti ini penting untuk kita merencanakan dan menggubal insentif dan inisiaitif baharu,” katanya kepada pemberita selepas menghadiri Majlis Korban Perdana Penggerak Komuniti Negara peringkat negeri Kedah, di Padang Serai, dekat sini, semalam.

Mohamed Azmin berkata, segala maklum balas mengenai permasalahan yang diterimanya sepanjang  program dialog yang diadakan antaranya di Negeri Sembilan dan Pulau Pinang itu telah dimaklumkan kepada Menteri Kewangan Tengku Datuk Seri Zafrul Tengku Abdul Aziz.

“Kita akan bincangkan di Kuala Lumpur minggu depan. Saya percaya kerajaan Perikatan Nasional di bawah pimpinan Perdana Menteri Tan Sri Muhyiddin Yassin sentiasa prihatin terhadap usaha ini dan InsyaAllah kita akan bersama-sama dalam membangunkan negara,” katanya.

Menurutnya, antara cabaran utama yang dihadapi golongan tersebut adalah masalah kekangan aliran tunai hingga menjejaskan aktiviti syarikat dan kebimbangan tidak dapat meneruskan operasi sekiranya PKPP diteruskan dengan prosedur operasi standard (SOP) terlalu ketat yang sekali gus menyebabkan pembuangan pekerja.

“Kita tidak mahu majikan ataupun mana-mana syarikat memberhentikan pekerjaan mana-mana pihak sebab itu kita cuba menyediakan subsidi upah bagi meringankan beban syarikat dalam keadaan aliran tunai terbatas.

“Kita juga mendapat maklum balas tentang SOP yang perlu diseragamkan, kerana ketidakseragaman SOP ini kadang-kadang menimbulkan banyak reaksi dan masalah di peringkat akar umbi,” katanya.

Mohamed Azmin berkata kerajaan sememangnya berusaha sedaya upaya untuk membantu golongan itu meneruskan perniagaan mereka selain meneliti sebaik mungkin setiap masalah berkenaan. – Bernama

See author's posts


Pengurangan peruntukan hadkan saluran bantuan pedalaman – Nanta

SIBU: Pengurangan peruntukan daripada RM3.8 juta kepada RM1.3 juta adalah satu cabaran besar kepada Ahli Parlimen untuk menjalankan tanggungjawab sebagai wakil rakyat bagi kawasan yang terletak di pedalaman.

Luahan sedemikian menerusi perkongsian di laman media sosial Facebook Ahli Parlimen Kapit, Dato Sri Alexander Nanta Linggi berkata, keputusan untuk mengurangkan peruntukan pembangunan untuk Ahli Parlimen akan menyukarkan penyaluran bantuan dan urus tadbir bagi kawasan di pedalaman seperti di Kapit, yang keluasannya menyamai negeri Pahang.

“Sebagai ahli Parlimen dan ahli Jemaah Menteri Kerajaan Perpaduan, saya amat memahami dasar tindakan ini yang terpaksa diambil sebagai langkah penjimatan kewangan negara.

“Meskipun saya merasa sedikit terkilan, namun saya terpaksa menerima ketetapan ini dan berharap peruntukan ini akan dipertingkatkan oleh kerajaan dari semasa ke semasa,” katanya.

Nanta yang juga Setiausaha Agung Gabungan Parti Sarawak (GPS) berkata peruntukan sebelum ini membolehkan Ahli Parlimen membantu penduduk secara lebih efisien dan disalurkan secara langsung dan pantas tanpa perlu melalui pelbagai proses di peringkat pejabat daerah atau jabatan kerajaan.

“Tidak terhad kepada penduduk di kawasan pedalaman, peruntukan seumpama ini juga besar manfaatnya kepada penduduk bandar dan pinggir bandar,” katanya yang juga Menteri Kerja Raya.

Perdana Menteri Datuk Seri Anwar Ibrahim pada Jumaat lepas mengesahkan peruntukan pembangunan tahunan kepada Ahli Parlimen dikurangkan dan akan dilaksanakan secara berperingkat sebagai langkah mengawal aliran kewangan negara.

See author's posts